Baru 24 tahun sudah ada kebun daun kunyit

AYER LIMAU 26 Januari – Sedang kebanyakan anak muda berdamping dengan telefon pintar di tangan, namun berbeza bagi Muhammad Syakir Hairil Nazri, 24 yang lebih selesa bergelumang dengan tanah dan baja.

Berkat minatnya dalam aktiviti berkebun dan hasil tunjuk ajar bapanya, anak kelahiran Lubok China itu kini menjadi antara pengusaha daun kunyit terbesar di negeri ini.

Menurut graduan Diploma Pengurusan Ladang sebuah institusi pengajian tinggi awam (IPTA) di Jasin itu, hasil usaha kerasnya sejak empat tahun lalu, dia sudah mempunyai sebanyak 2,500 polibeg tanaman daun kunyit yang ditanam di kebun seluas 0.4 hektar di belakang Kompleks Japerun Ayer Limau.

“Ini juga idea bapa selepas melihat tanaman daun kunyit tidak dikomersialkan berbanding tanaman cili padi, justeru saya mengusahakannya kerana ia mendapat permintaan tinggi pada musim perayaan.

“Pada Hari Raya Aidilfitri tahun lepas permintaan daun kunyit mencecah sehingga dua tan, jika tidak cukup saya terpaksa meminta bantuan rakan-rakan dari Selangor untuk bekalkan daun kunyit,” katanya kepada Melaka Hari Ini.

Kata anak sulung daripada empat beradik itu, walaupun nampak agak mudah, namun untuk menghasilkan daun kunyit berkualiti, pelbagai cabaran terpaksa ditempuh.

“Mungkin boleh beli ibu kunyit daripada kedai-kedai runcit sahaja, tetapi hasilnya tidak memuaskan kerana daun kunyit dihasilkan tidak besar.. ibu kunyit juga ada jenisnya, contohnya saya gunakan kunyit daun pisang yang hasilkan daun lebih besar.

“Kalau kita mahu jual pun mestilah yang baik, sebab orang nak beli pun lebih yakin, kalau hanya nak tanam tepi rumah tu mungkin tak kisah sangat jenis ibu kunyit macam mana,” katanya.

Katanya lagi, dia turut berharap kebun yang diusahakan itu akan terus berkembang dan perniagaan daun kunyit itu dapat dikomersialkan di Negeri Melaka.

“Saya juga bertekad untuk terus membantu keluarga hasil daripada produk pertanian seperti ini memandangkan keadaan kesihatan ayah saya yang tidak begitu baik apabila menghidap penyakit buah pinggang,” katanya yang turut mengusahakan kebun limau kasturi.


PM rasmi majlis penutup Jelajah AKM Perak

PASIR SALAK, 3 Julai – Program Jelajah Aspirasi Keluarga Malaysia (AKM) Negeri Perak 2022 yang berlangsung selama tiga hari berakhir hari ini dengan majlis penutupannya disempurnakan oleh Perdana Menteri Datuk Seri Ismail Sabri Yaakob.

Ketibaan Perdana Menteri di Litar Dato’ Sagor, Kampung Gajah di sini kira-kira pukul 11.30 pagi disambut Menteri Besar Perak Datuk Seri Saarani Mohamad serta Ahli Parlimen Pasir Salak Datuk Seri Tajuddin Abdul Rahman, dengan diiringi paluan kompang kira-kira 30 peserta Persatuan Kompang Kampung Gajah.

Antara yang turut menghadiri program ialah Timbalan Menteri di Jabatan Perdana Menteri (Tugas-Tugas Khas) yang juga Ahli Parlimen Kuala Kangsar, Datuk Mastura Mohd Yaziz, Timbalan Menteri Pendidikan Datuk Dr Mah Hang Soon, Ketua Setiausaha Negara Tan Sri Mohd Zuki Ali, dan Setiausaha Kerajaan (SUK) Negeri Perak Datuk Ahmad Suaidi Abdul Rahim.

Jelajah AKM peringkat negeri Perak membuka tirai sejak Jumaat dengan lebih 30,000 pengunjung dijangka menghadiri program yang dijadual berakhir pukul 6 petang hari ini.

AKM yang dicetuskan Ismail Sabri adalah kesinambungan daripada kejayaan program 100 Hari Aspirasi Keluarga Malaysia di Pusat Konvensyen Kuala Lumpur (KLCC) pada 9 hingga 12 Dis tahun lepas.

Dalam ucapan Ismail Sabri berkata cabaran yang dihadapi hari ini termasuk perubahan senario ekonomi global, tidak mampu untuk ditangani sendirian oleh kerajaan, dan ia memerlukan pelaksanaan langkah proaktif melalui pengubahsuaian dasar-dasar tertentu.

“Saya berharap Keluarga Malaysia untuk menjadi ‘mata dan telinga’ kerajaan dalam memastikan tidak berlakunya ketirisan subsidi yang akhirnya merugikan kita semua.

“Konsep Keluarga Malaysia amat penting untuk menyatukan kita semua tanpa mengira perbezaan kepercayaan dan fahaman politik, untuk bersama-sama berganding bahu menghadapinya,” katanya.

Beliau berkata sekarang bukan masa untuk menuding jari, kerana cabaran yang dihadapi hari ini amat berbeza dan mungkin tidak pernah berlaku dalam sejarah, sekali gus memerlukan seluruh tenaga yang perlu digembleng bersama untuk menghadapi cabaran ini, dan seterusnya memacu semula ekonomi Malaysia.

Perdana menteri berkata Jelajah Aspirasi Keluarga Malaysia (JAKM) yang sebelum ini diadakan di Johor, Perlis, Sabah, Terengganu dan kini di Perak, mendapat sambutan yang amat menggalakkan.

Beliau berkata ini membuktikan program itu telah memberian manfaat kepada Keluarga Malaysia, kerana mereka berpeluang menyalur sebarang maklum balas yang boleh membantu menambah baik perkhidmatan kementerian dan agensi-agensi Kerajaan.

“Ia juga membuktikan bahawa idea Keluarga Malaysia yang diilhamkan oleh kerajaan hari ini bukan sekadar retorik atau slogan semata-mata, tetapi kepentingan dan kesejahteraan rakyat terus dipelihara seperti menjaga sebuah keluarga,” tambahnya.

Ismail Sabri berkata amalan hidup bersama ini telah pun berterusan sejak enam dekad lepas dan perlu dipertahankan, malah diperkukuhkan walau apa jua cabaran yang mendatang.

“Konsep dan pendekatan Keluarga Malaysia bukanlah sesuatu yang sukar untuk dihadam kerana ia sebenarnya berlandaskan nilai-nilai sedia ada yang kita miliki dalam sebuah keluarga,” katanya.


KKM teliti data teknikal, klinikal sebelum benar individu lengkap terima vaksin rentas negeri

PUTRAJAYA 2 April – Kementerian Kesihatan (KKM) sedang meneliti data teknikal serta klinikal berkaitan kesihatan di negara ini susulan cadangan membenarkan individu yang telah lengkap menerima dua dos suntikan vaksin COVID-19 untuk merentas negeri.

Menterinya Datuk Seri Dr Adham Baba berkata cadangan memberi kebenaran rentas negeri itu telah dibincangkan di peringkat Majlis Keselamatan Negara (MKN) dengan Perdana Menteri Tan Sri Muhyiddin Yassin sendiri mengutarakan dan memberi penekanan terhadap perkara itu.

“Saya bersetuju dengan Perdana Menteri. Kebenaran rentas negeri apabila selesai vaksinasi sewajarnya kita berikan sebagai insentif seterusnya menggalakkan orang ramai untuk dapatkan vaksin COVID-19,” katanya kepada pemberita selepas Majlis Penyampaian Hadiah bagi Kempen MyDebit di KKM di sini, hari ini.

Semalam, Muhyiddin berkata individu yang melengkapkan dua dos suntikan vaksin COVID-19 mungkin dibenar untuk merentas negeri, malah mereka juga mungkin boleh ke luar negara dan keputusan mengenai perkara itu akan dibuat pada mesyuarat MKN.

Dr Adham berkata buat masa ini, kebenaran rentas negeri hanya dibenarkan kepada individu yang terlibat dalam sektor perkhidmatan perlu serta pelancong melibatkan kawasan Perintah Kawalan Pergerakan Pemulihan dengan menggunakan agensi pelancongan berdaftar bagi mengelak risiko jangkitan COVID-19.

Selain itu, beliau menegaskan individu yang telah lengkap melalui proses vaksinasi masih perlu mematuhi prosedur operasi standard (SOP) bagi mencegah penularan COVID-19.

Mengenai Fasa kedua Program Imunisasi COVID-19 Kebangsaan pada 17 April ini, Dr Adham berkata pihaknya telah melakukan persiapan rapi di 600 Pusat Pemberian Vaksin (PPV) bagi memastikan proses vaksinasi berjalan lancar.

“Pendaftaran untuk menerima vaksin perlu dipertingkat dan ia boleh dibuat melalui aplikasi MySejahtera, talian hotline atau bersemuka dengan hadir ke fasiliti kesihatan,” katanya.

Beliau berkata seramai 9.4 juta penerima vaksin disasarkan dalam fasa kedua melibatkan golongan berisiko tinggi antaranya warga emas, pesakit kronik, orang kurang upaya (OKU) dan individu mempunyai komorbiditi.

“Setakat hari ini, seramai 498,468 individu telah menerima suntikan dos pertama vaksin COVID-19 dan dalam beberapa hari lagi, angka 500,000 terima dos pertama akan tercapai,” katanya.


R&R dibenar beroperasi penuh bermula esok

KUALA LUMPUR 15 Okt. – Operasi Hentian Rehat dan Rawat (R&R) di semua lebuh raya dalam negara dibenarkan beroperasi penuh 24 jam bermula esok (16 Oktober).

Kelonggaran prosedur operasi standard (SOP) itu diumum Perdana Menteri Datuk Seri Ismail Sabri Yaakob dalam satu kenyataan hari ini selepas diputuskan Mesyuarat Jawatankuasa Khas Pengurusan Pandemik COVID-19.

Beliau berkata bermula esok, kenderaan e-hailing juga dibenarkan mengambil penumpang berdasarkan kapasiti tempat duduk kenderaan bagi semua Fasa Pelan Pemulihan Negara (PPN).

Perdana Menteri turut mengumumkan pengurangan tempoh Perintah Pengawasan dan Pemerhatian bagi pengembara dari luar negara berkuat kuasa Isnin ini (18 Oktober) melibatkan tempoh kuarantin tujuh hari di rumah (jika sesuai) atau stesen kuarantin bagi pengembara dengan vaksinasi lengkap.

Ismail Sabri berkata tempoh Perintah Pengawasan dan Pemerhatian bagi kontak rapat juga dikurangkan melibatkan tempoh kuarantin tujuh hari di rumah bagi mereka yang lengkap divaksin dan 10 hari di rumah bagi mereka yang tiada atau tidak lengkap divaksin.

Sementara itu, pembukaan perkhidmatan pusat siber dan kafe siber dipersetujui dengan penyelarasan 80 peratus kapasiti bagi Fasa Tiga PPN dan 100 peratus kapasiti bagi Fasa Empat PPN berkuat kuasa Ahad ini (17 Oktober).

Mesyuarat, Insentif, Persidangan dan Pameran (MICE) turut dibenarkan di negeri-negeri Fasa Tiga PPN secara bersemuka, melibatkan individu yang telah lengkap divaksin berkuat kuasa 18 Oktober dengan syarat melaksanakan ujian saringan COVID-19 (pre-event test) melalui kaedah saliva test atau RTK-Antigen, mematuhi penjarakan fizikal, memakai pelitup muka dan kapasiti 50 peratus mengikut ruang.

Dalam pada itu, Ismail Sabri berkata SOP pelaksanaan pelancongan ke luar negara bagi tujuan umrah yang telah dibentangkan di Mesyuarat Kumpulan Kerja Teknikal Pengurusan Pandemik pada 27 September lalu diwartakan selaras dengan pengumuman kebenaran rentas negeri dan negara bermula 11 Oktober lalu.

“Sehubungan itu, jemaah dibenarkan mengerjakan umrah selaras dengan keputusan memansuhkan keperluan MyTravelPass untuk ke luar negara. Kebenaran ini berkuat kuasa 18 Oktober,” katanya.


Keluarga ambil tindakan undang-undang kes kematian bayi di HRPZ II

Ibu bayi berkenaan, Rosilawati Ismail, 26, berkata beliau akan memfailkan saman kerana kecuaian pihak hospital ketika rawatan termasuk memberi susu formula hampir tamat tempoh, dipaksa berpuasa selama lima hari selain diberikan ubat tidur tanpa meminta kebenaran sehingga menyebabkan kematian Muhammad Hilman Firdaus.

“Perjumpaan saya dan suami, Muhammad Hilmi Firdaus, 23, dengan pihak HRPZ II pada Isnin lepas seakan tidak mendapat kata putus punca kematian anak malah pihak hospital juga meminta supaya menunggu keputusan darah arwah yang mengambil masa sekitar dua hingga tiga bulan.

“Saya hanya mahu keadilan terhadap kematian anak saya, sekurang-kurangnya mengetahui dengan jelas punca kematiannya sekali gus memberi pengajaran agar perkara ini tidak berlaku kepada pihak lain,” katanya pada sidang media di sini hari ini.

Bercerita lanjut mengenai anaknya, Rosilawati berkata pada 5 Feb lepas beliau telah membawa Muhammad Hilman Firdaus ke sebuah klinik swasta di Lundang untuk rawatan selepas mengalami cirit-birit sebelum doktor di klinik itu memintanya ke HRPZ II kerana bayi berkenaan mengalami cirit-birit yang serius.

Menurut Rosilawati, sebaik tiba di HRPZ II, anaknya telah menerima rawatan awal di bahagian kecemasan lalu dimasukkan ke Unit Rawatan Rapi Pediatrik (PICU) kerana kekurangan air sebelum dipindahkan ke wad biasa pada 8 Feb susulan kesihatan yang semakin baik.

“Semasa saya ingin memberikan susu formula tersebut pada 9 Feb, saya mendapati label tin itu tertulis tarikh luput 12 Feb tahun ini iaitu tarikh yang hampir tamat tempoh selain tekstur susu berkenaan juga telah berubah.

“Saya telah mempersoalkan perkara ini kepada doktor yang bertugas namun beliau memaklumkan susu itu masih boleh digunakan selagi tidak berkulat,” katanya.

Rosilawati berkata pada 12 Feb, Muhammad Hilman Firdaus diberi ubat tidur tanpa meminta kebenarannya selain diminta berpuasa selama lima hari bermula 15 Feb.

“Pada 18 Feb, saya mendapati keadaan anak lemah sebelum tidak sedarkan diri dan meninggal dunia sekitar 4.30 petang, Jumaat lepas,” katanya.

Bernama sebelum ini melaporkan HRPZ II akan mengadakan pertemuan dengan keluarga mangsa pada Isnin lepas, susulan dakwaan berlaku kecuaian ketika mangsa mendapatkan rawatan di hospital itu hingga menyebabkan kematian.

Jabatan Kesihatan Negeri Kelantan (JKNK) dalam kenyataan media berhubung perkara tersebut  dilaporkan akan melakukan siasatan secara menyeluruh dan terperinci berhubung kematian bayi itu. – BERNAMA


Harga RON95, RON97 naik empat sen, diesel naik tiga sen – MOF

KUALA LUMPUR, 1 Jan – Harga runcit petrol RON95 dan RON 97 masing-masing naik empat sen seliter manakala harga runcit diesel naik tiga sen seliter bagi tempoh seminggu bermula tengah malam ini sehingga 8 Jan depan.

Menurut kenyataan Kementerian Kewangan, harga runcit baharu petrol RON95 ialah RM1.84 seliter manakala harga baharu bagi petrol RON97 ialah RM2.14 seliter.

Kementerian Kewangan menyatakan bahawa harga baharu itu adalah berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.- BERNAMA


Bakal haji DUN Pengkalan Batu diraikan

PENGKALAN BATU 8 Jun – Ahli Dewan Undangan Negeri (ADUN) Pengkalan Batu Datuk Kalsom Noordin sempat meluangkan masa meraikan bakal jemaah haji dari kawasan Dewan Undangan Negeri (DUN) itu sebelum kesemua mereka berangkat ke tanah suci.

Kalsom yang lebih mesra dipanggil Kak Som, dalam satu program meraikan kesemua 17 bakal jemaah termasuk sembilan wanita di Masjid As-Syakirin, Pasir Puteh Bachang, baru-baru ini.

Dikesempatan itu juga, Kalsom turut menitipkan doa agar kesemua bakal jemaah haji itu diberi kesihatan yang baik sepanjang berada di Baitullah.


JPA nafi dakwaan, syor Imigresen lakukan siasatan

KUALA LUMPUR, 4 Ogos – Jabatan Perkhidmatan Awam (JPA) menyangkal dakwaan kononnya Ketua Pengarah Perkhidmatan Awam (KPPA) Datuk Seri Mohd Shafiq Abdullah mengeluarkan kata-kata kesat terhadap seorang pegawai Imigresen di Lapangan Terbang Antarabangsa Kuala Lumpur (KLIA) pagi semalam (3 Ogos).

JPA dalam satu kenyataan hari ini menegaskan segala pertuduhan terhadap KPPA adalah tidak berasas dan berniat jahat untuk menjatuhkan imej beliau sebagai pegawai tertinggi kerajaan.

Menurut kenyataan itu, KPPA telah menegur pihak Imigresen di KLIA berhubung ketidakpatuhan amalan dan prosedur di mana pegawai tidak menyemak dokumen perjalanan dan pasport KPPA serta delegasi ke luar negara, dan sebaliknya mereka diarahkan terus ke kaunter pemeriksaan kastam untuk meneruskan perjalanan.

“JPA berpandangan bahawa ketidakpatuhan dalam menyemak dokumen imigresen seperti pasport adalah satu kesalahan yang serius di sisi undang-undang. Malah, pegawai yang tidak mematuhi peraturan Imigresen ke luar negara boleh diambil tindakan tatatertib,” menurut kenyataan itu.

“KPPA hanya menasihatkan pegawai supaya mematuhi peraturan dan membantu menyelesaikan isu-isu sedemikian dengan berhemah. Beliau juga mengesyorkan supaya perlunya pihak Imigresen di KLIA meningkatkan pematuhan prosedur operasi piawai (SOP) bagi mengelakkan sebarang ketidakpatuhan imigresen,” menurut kenyataan itu.

Tular di media sosial sejak semalam, dakwaan seorang pegawai yang bertugas sebagai Ketua Operasi Imigresen di KLIA dimarahi di khalayak ramai kerana tiada pegawai Imigresen ditempatkan di kaunter bilik VIP sewaktu ketibaan pegawai tinggi kerajaan itu di bilik berkenaan.

Susulan dakwaan itu, Menteri Dalam Negeri Datuk Seri Hamzah Zainudin mengarahkan Jabatan Imigresen menjalankan siasatan berhubung perkara itu bagi mendapat maklumat lebih jelas tentang kejadian yang sebenar.


Kemalangan Elite: Kejadian berlaku terlalu cepat – Abd Razak

SHAH ALAM, 19 Dis – “Kejadian (kemalangan) itu terlalu cepat dan saya hanya tersedar sudah terbaring (cedera) di tepi jalan manakala kereta kami sudah berada di bawah treler,” luah Abd Razak Majit, 50, yang terselamat dalam nahas jalan raya yang mengorbankan isteri serta lapan anaknya dalam sekelip mata, Jumaat lepas.

Sembilan sekeluarga itu maut dalam kemalangan berdekatan Hentian Rehat dan Rawat (R&R) USJ, Lebuhraya Utara-Selatan Hubungan Tengah (Elite) menghala Shah Alam ketika dikatakan dalam perjalanan pulang ke rumah di Padang Jawa, Klang selepas menghadiri kenduri kahwin di Melaka.

Abd Razak yang merupakan seorang pengawal keselamatan berkata kereta Proton Wira dinaiki mereka berhenti di lorong kecemasan kerana mengalami masalah bateri dan beliau gagal menghidupkan enjin kenderaan itu walaupun telah mencuba berkali-kali.

Menurut Abd Razak, beliau menelefon anak saudara perempuannya, Ummi Nasuha Annuwar, 20, untuk pertolongan dan Ummi Nasuha tiba bersama rakan-rakannya, Mimie Nafiesa Abdullah, 19, dan Ihyat Sufi Shokip, 20, yang kemudian hanya cedera ringan dalam kemalangan itu.

“Kemalangan yang berlaku dalam hujan lebat itu mengakibatkan kaki kanan saya cedera dan masih dalam proses rawatan,” katanya kepada pemberita selepas selesai pengebumian Allahyarham isteri dan lapan anaknya di Tanah Tanah Perkuburan Islam Seksyen 21 di sini hari ini.

Allahyarham Norul Naziah Buyong, 37, selamat dikebumikan bersama lapan anaknya iaitu Razarul Amin Abd Razak, 17; Razatul Aliah, 16; Puteri Hidayah, 12; Muhamad Aizat Syazwan, 10; Muhamad Rolkaizat Rezky, 9; Muhamad Hidayat Hakimie, 7; Puteri Nur Ain Syalwana, 3; dan Muhammad Raid Fathi yang berusia 10 bulan, dalam satu liang lahad pada kira-kira 1.30 tengah hari tadi.

Abd Razak berkata beliau bersyukur urusan pengebumian berjalan lancar dan berterima kasih kepada semua pihak termasuk Lembaga Zakat Selangor (LZS), Jabatan Agama Islam Selangor (JAIS) dan polis yang membantu segala urusan.

Turut terbunuh dalam kemalangan yang mengorbankan 10 nyawa itu adalah seorang mekanik, Mohamad Rahimi Rolex, 27, yang dikebumikan di tanah perkuburan sama, kira-kira 1 pagi tadi.

Pengarah Jabatan Bomba dan Penyelamat Selangor Norazam Khamis dilapor berkata pihaknya menerima panggilan kecemasan mengenai kejadian itu pada 11.42 malam.- BERNAMA


Liga Premier : Aksi Kuching FC pula ditunda

KUALA LUMPUR, 18 Mac – Dua perlawanan melibatkan pasukan Liga Premier, Kuching City FC terpaksa ditunda ke tarikh baharu susulan penularan wabak COVID-19 membabitkan 18 pemain dan pegawai skuad dari Sarawak itu.

Liga Bola Sepak Malaysia (MFL) dalam satu kenyataan hari ini memaklumkan dua aksi Kuching City yang ditunda itu adalah melibatkan perlawanan pembukaan menentang Terengganu FC II di Stadium Negeri, Kuching esok serta Selangor FC 2 di Stadium UiTM, Shah Alam pada 27 Mac ini.

“MFL ingin menzahirkan rasa simpati kepada barisan pemain dan pegawai Kuching City FC yang disahkan positif COVID-19 dan semoga mereka akan kembali sembuh,” menurut kenyataan itu.

Sebelum ini beberapa perlawanan Liga Super, Liga Premier dan Piala FA terpaksa dibatalkan sejak awal bulan ini apabila pemain dan pegawai pasukan dijangkiti wabak berkenaan.- BERNAMA


COVID: 11 kematian direkodkan semalam, terendah sejak April 2021

KUALA LUMPUR, 9 Jan – Sebanyak 11 kes kematian akibat COVID-19 direkodkan semalam, angka terendah sejak 25 April tahun lepas yang mencatatkan 10 kematian.

Menurut portal GitHub Kementerian Kesihatan (KKM), Selangor mencatatkan angka kematian tertinggi iaitu enam kes, manakala Kelantan, Perlis, Sabah, Sarawak dan Terengganu masing-masing merekodkan satu kematian.

Dalam pada itu, 22,879,927 individu atau 97.7 peratus populasi dewasa di negara ini lengkap menerima suntikan vaksin COVID-19, sementara 98.9 peratus atau 23,165,398 individu daripada golongan itu telah menerima sekurang-kurangnya satu dos vaksin, setakat 11.59 malam tadi.

Sebanyak 2,765,273 individu atau 87.9 peratus remaja berusia 12 hingga 17 tahun pula telah melengkapkan vaksinasi, manakala 2,855,876 individu atau 90.8 peratus telah menerima sekurang-kurangnya satu dos vaksin COVID-19.

Dalam pada itu, statistik harian menunjukkan 124,994 dos vaksin telah diberikan semalam melibatkan 1,241 dos pertama, 1,086 dos lengkap dan 122,667 dos penggalak.

Perkembangan itu menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 59,161,467 dos dengan 7,696,037 daripadanya adalah dos penggalak.- BERNAMA


Syarikat penerbangan nasihat penumpang beli tiket awal

KUALA LUMPUR, 14 April –  Syarikat penerbangan menasihat rakyat Malaysia agar membeli tiket mereka awal bagi mengelakkan kenaikan harga semasa perayaan Aidilfitri yang disebabkan oleh strategi penetapan harga dinamik.

Malaysia Airlines Berhad dalam kenyataan memaklumkan Bernama hari ini bahawa syarikat penerbangan menetapkan harga tiket secara dinamik yang tertakluk kepada permintaan dan penawaran selain tarikh, masa dan ketersediaan tempat duduk pada jangka masa tertentu.

“Kami sedang merekodkan muatan yang amat memberangsangkan terutama bagi tempoh puncak sempena Hari Raya, yang memperlihat peningkatan ketara pada tempahan penerbangan berbanding tempoh yang sama tahun lepas.

“Kami menggalakkan orang ramai untuk merancang perjalanan masing-masing dan mengambil peluang ke atas pelbagai tawaran promosi dan diskaun yang disediakan dari semasa ke semasa,” menurut kenyataan itu.

Malaysia Airlines turut memberi jaminan bahawa ia akan terus memantau keadaan dan meningkatkan kapasiti tempat duduk penerbangan bagi memenuhi permintaan yang semakin meningkat.

Menerusi Pameran MATTA 2022, Malaysia Airlines menawarkan diskaun sehingga 45 peratus bagi harga tiket penerbangan semasa ke semua destinasi domestik dan antarabangsa terpilih.

“Malaysia Airlines juga telah melanjutkan tawaran ini secara dalam talian sehingga 17 April tahun ini bagi memudahkan pelanggan untuk terus merancang percutian dan membeli tiket dengan harga yang berpatutan,” menurut kenyataan itu.

Terdahulu, Bernama melaporkan bahawa syarikat penerbangan tempatan yang menyediakan perkhidmatan dari Kuala Lumpur ke Kota Kinabalu dan Kuching telah menawarkan tiket serendah RM300 bagi penerbangan pergi balik semasa musim bukan perayaan.

Bagaimanapun, semakan ke atas laman sesawang mereka menunjukkan harga melonjak sehingga RM2,000 (bagi penerbangan pergi balik) iaitu peningkatan kira-kira 566 peratus bagi tempoh perayaan di antara 29 April hingga 8 Mei.

Ketua Pegawai Eksekutif AirAsia Malaysia Riad Asmat dalam sidang akhbar di ibu pejabat syarikat itu bagi mengumumkan pengembalian enam laluan perkhidmatannya ke India semalam berkata AirAsia masih dalam mod pemulihan dan oleh itu, berusaha meningkatkan kapasiti penerbangan berdasarkan apa yang boleh dilakukan ketika ini.

“Bagi meramalkan di mana ia (operasi penerbangan) berada juga adalah sesuatu yang agak mencabar, jadi had dari segi berapa banyak pesawat yang boleh kita terbangkan ketika ini (akan) turut ditentukan oleh perkara tersebut,” katanya.


UTeM-UAE rangka kerjasama pendidikan berimpak tinggi

DURIAN TUNGGAL 10 Ogos – Universiti Teknikal Malaysia Melaka (UTeM) memperkukuhkan jaringan strategik dan kolaborasi antarabangsa bersama organisasi Abu Dhabi, Emiriah Arab Bersatu (UAE) yang memfokuskan kepada dua agenda utama iaitu pemerkasaan program pasca siswazah antarabangsa dan penyelidikan teknologi.

Naib Canselor UTeM, Prof Dr Massila Kamalrudin berkata, lawatan kerja itu dapat membina hubungan erat bersama UAE dalam agenda pertukaran pelajar, promosi akademik dan program lain yang berpotensi.

“Kita telah mengadakan pertemuan dan perbincangan dengan Pengarah UNI Student, Dr. Salleh Altahboush bagi perbincangan kerjasama berkaitan program pasca siswazah antarabangsa.

“UNI Student merupakan agensi perundingan pendidikan profesional dan terkemuka dunia dalam pengurusan pelajar antarabangsa yang berkualiti ke institusi pendidikan di serata dunia,” katanya dalam satu kenyataan media, baru-baru ini.

Pada masa sama, turut diadakan satu lagi lawatan delegasi UTeM diwakili Pengarah Pusat Antarabangsa, Dr. Siti Hajar Sheikh Md. Fadzullah dan Ketua Pegawai Operasi UTeM, Masdzarif Mahat telah mengadakan perbincangan kerja dan akademik bersama Pengarah Eksekutif Advanced Materials Research Centre (AMRC) of Technology Innovation Institute, Prof Zhongwei Guan.

Menurut Dr. Siti Hajar menerusi perbincangan itu jaringan antarabangsa UTeM dapat diperkukuhkan dengan perancangan kolaborasi penyelidikan dalam bidang tujahan melalui geran antarabangsa dan mobiliti staf antara kedua-dua pihak.

Untuk rekod Advanced Materials Research Centre of Technology Innovation Institute merupakan sebuah institut penyelidikan yang tergolong dalam Majlis Penyelidikan Teknologi Termaju Kerajaan Abu Dhabi (ATRC) yang menyelia penyelidikan teknologi di UAE di samping menarik inovator dan perintis terkemuka di peringkat serantau dan global.


Dua ditahan perdaya rakyat Malaysia jadi pekerja operator pusat panggilan

Timbalan Ketua Polis Selangor Datuk S. Sasikala Devi berkata bertindak atas maklumat, pihaknya menyerbu sebuah rumah teres dua tingkat terletak di Taman Setia Impian, Kajang, pada kira-kira 6.30 petang yang membawa kepada penahanan kedua-dua suspek berusia 35 dan 40 tahun itu.

“Hasil soal siasat, warga Taiwan tersebut didapati masuk secara sah ke dalam negara sebagai pelancong sekitar April lepas sebelum merekrut seorang lelaki tempatan yang bertindak sebagai penghantar pekerja operator yang direkrut mereka ke Lapangan Terbang Antarabangsa Kuala Lumpur (KLIA),” katanya ketika sidang media di Ibu Pejabat Polis Kontinjen Selangor, di sini hari ini

Sasikala Devi berkata suspek akan menerima upah sekitar USD1,000 (RM4,455.50) bagi seorang pekerja tempatan yang direkrut, daripada sindiket antarabangsa yang menjalankan kegiatan operator pusat panggilan  (scam) dan judi, selain mereka turut menggunakan ejen tempatan dengan bayaran komisen yang tinggi sekiranya berjaya mendapatkan pekerja.

Menurutnya tawaran iklan pekerjaan itu dilakukan menerusi media sosial bagi mencari dan memperdayakan warga tempatan yang berminat untuk bekerja di luar negara.

“Setiap pekerja yang berminat mesti mempunyai pasport yang sah sebelum mereka dihantar ke sindiket di Dubai di Emiriah Arab Bersatu (UAE) dan Myanmar,” katanya.

Beliau berkata suspek lelaki Taiwan itu akan menguruskan proses mendapatkan sijil pemeriksaan kesihatan COVID-19 dan tiket penerbangan melalui sebuah agensi pelancongan di Taiwan.

Susulan serbuan itu, menurutnya turut dirampas enam telefon bimbit, 14 pasport Malaysia masing-masing 10 atas nama wanita dan empat lelaki berusia antara 19 dan 40 tahun; 14 borang pemeriksaan COVID-19; 19 borang visa kebenaran ke Myanmar; tujuh borang visa ke Dubai yang kesemuanya atas nama individu berlainan dengan ada antaranya dijadualkan berlepas ke Myanmar akhir Julai ini.

“Siasatan masih diteruskan untuk mengenal pasti jumlah dan identiti warganegara tempatan yang telah berlepas ke luar negara. Kedua-dua suspek direman empat hari hingga esok dengan kes disiasat mengikut Seksyen 420 Kanun Keseksaan,” katanya.


Penghantar makanan ditahan disyaki edar dadah di Taiping

Timbalan Ketua Polis Daerah Taiping Supt Razlam Ab Hamid berkata lelaki berusia 37 tahun ditahan sepasukan polis peronda lebuh raya pada 9 pagi.

“Suspek menaiki kereta Perodua Alza yang dipinjam melalui anak saudaranya untuk melakukan aktiviti pengedaran tersebut dalam perjalanan dari Pulau Pinang ke Selangor.

“Hasil pemeriksaan dalam kereta itu menemukan satu guni plastik mengandungi 18 ketulan mampat daun kering dadah jenis ganja seberat 18 kilogram bernilai RM54,000 serta merampas wang tunai sejumlah RM2,119,” katanya pada sidang media di Ibu Pejabat Polis Daerah Taiping di sini hari ini.

Razlam berkata suspek dipercayai mengambil upah mengedar dadah sejak Julai lepas dengan bekalan diperoleh dari Pulau Pinang untuk dibekalkan kepada kira-kira 10,000 penagih untuk pasaran tempatan.


Malaysia gesa dunia halang penyebaran maklumat salah mengenai vaksin COVID-19

Menurutnya ketika COVID-19 kekal menjadi musuh kebal, bahaya maklumat salah juga menjadi satu masalah utama dan boleh mengganggu kemajuan yang telah dicapai.

Berucap pada Sidang Khas ke-31 Perhimpunan Agung Pertubuhan Bangsa-Bangsa Bersatu (PBB) mengenai Tindak Balas COVID-19 pada Jumaat, beliau berkata sebaik sahaja maklumat  pencapaian pembangunan vaksin menjadi berita utama di dunia, maklumat salah berkaitan pelaksanaan vaksinasi, perubahan DNA dan akuan palsu mula tersebar.

“Ketakutan global diburukkan lagi dengan kepantasan penyebaran berita setiap masa dan aliran maklumat tidak putus-putus, tidak kira betul atau salah, di media sosial.

“Apa motif utama kempen ini? untuk mengelirukan dan menggoncang keyakinan terhadap perubatan sedangkan ia sepatutnya menjadi perkata utama dan akhirnya menyebabkan wabak ini berpanjangan.

Beliau berkata kesedaran masyarakat mengenai perlunya vaksinasi sangat penting untuk mencegah rakyat berada dalam keadaan takut dan mencetuskan perpecahan semasa fasa pelancaran.

“Sangkaan negatif, kesan daripada propaganda mesti ditangani segera. Ia boleh mencetuskan tragedi – jika  dalam kita bersungguh-sungguh, penyokong fanatik yang berkempen menentang seluruh konsep vaksinasi terus dibiarkan berkembang – ia berisiko mempengaruh pemikiran masyarakat, dan boleh mengancam jutaan lagi nyawa,” katanya.

Oleh itu, beliau berkata Malaysia kekal komited untuk bekerjasama dengan PBB dan semua negara anggotanya dalam menghadapi cabaran bersama sambil terus berwaspada untuk menangani virus ini.

“Ia telah mengakibatkan krisis kesihatan, ekonomi, dan sosial ramuan berbisa yang andai jika terus dibiarkan, akan memundurkan kemajuan yang dicapai PBB sejak berdekad lalu,” katanya.


Ambil cuti petanda ‘cuti’ selamanya

KLEBANG 5 Mei. – Sanggup mengambil cuti demi berbuka puasa dengan keluarga biarpun sibuk kerja rupanya menjadi petanda seorang anggota Angkatan Pertahanan Awam (APM), Sarjan Pertahanan Awam (PA) Mohd Hafiszan Mohamed, 39, pergi menghadap pencipta-Nya.

Bertugas di Pejabat Daerah Pertahanan Awam Melaka Tengah (PDPA), Ayer Keroh, arwah dilaporkan meninggal dunia akibat serangan jantung ketika menangani kes pokok tumbang di Krubung, Sabtu lalu.

“Saya katakan tidak mengapalah sudah tugas, tapi dia beria tanya bila anak sulung Muhammad Haziq Qayyum, 19, cuti dan mengambil cuti pada hari sama iaitu Rabu lalu.

“Ketika makan arwah sempat berseloroh apabila kami anak beranak hanya pilih menu nasi goreng saja,” katanya ditemui di rumah ibunya di Taman Sayang Selasih, Klebang Besar, dekat sini.

“Saya sempat bersalam dengannya dan dia mencium pipi saya seperti biasa…Siapa tidak sayang suami, tapi Allah lebih sayangkan dia. Saya reda,” katanya lagi.

Hazlin berkata, dia tersentak apabila dihubungi rakan arwah kira-kira 10.45 malam memaklumkan Mohd Hafiszan mengadu sakit dada ketika menebang pokok tumbang di sebuah rumah penduduk dan dikejarkan ke Hospital Melaka (HM) untuk rawatan.

“Memang saya terkejut diberitahu arwah mengadu dia berasa amat sakit di dada dan bergegas ke HM bersama emak saya untuk melihat keadaannya.

“Doktor beritahu ketika arwah dibawa ke hospital lagi denyutan nadinya sudah tiada dan mereka sudah berusaha melakukan segala termampu untuk menyelamatkannya,” katanya.

Arwah Mohd Hafiszan yang juga bekas anggota Tentera Laut menyertai APM sejak April 2017 dan baru kira-kira dua bulan dinaikkan pangkat Sarjan.


Wanita warga emas mangsa Love Scam rugi RM565,700

TAIPING, 30 Mei – Seorang wanita warga emas mengalami kerugian sebanyak RM565,700 dipercayai akibat diperdaya oleh seorang ‘doktor’ yang dikenalinya melalui platform media sosial tahun lepas.

Ketua Polis Daerah Taiping ACP Osman Mamat berkata mangsa berusia 68 tahun bekerja sebagai penjaga stor kilang diperdaya suspek melalui modus operandi Love Scam atas talian sejak tahun lepas hingga Mei tahun ini.

“Mangsa terpedaya setelah berkenalan dengan seorang pengguna Facebook yang menggunakan nama sebagai Ding Nai Wei yang mendakwa seorang doktor sedang bekerja di Iraq,” katanya dalam kenyataan hari ini.

Osman berkata suspek telah merayu kepada mangsa untuk memasukkan sejumlah wang untuk dibayar kepada pihak Pertubuhan Bangsa-Bangsa Bersatu supaya suspek dapat keluar dari Iraq dan berjanji akan memberikan wang sebanyak RM5 juta kepada mangsa apabila suspek sampai di Malaysia.

“Rayuan suspek telah menjerat mangsa sehingga mangsa melakukan 69 kali transaksi ke dalam 13 akaun bank iaitu 12 kali transaksi melalui Maybank dan sekali melalui CIMB Bank,” katanya.

Menurut Osman sebanyak 11 kali transaksi dilakukan ke dalam akaun penama Brayen Robson Anak Sito dan sekali atas akaun penama Ho Yee Mun serta satu kali transaksi mengunakan CIMB Bank di akaun penama Clayton Roland.

Katanya semua transaksi wang berkenaan dilakukan mangsa melalui mesin ATM di Maybank Cawangan Taiping bermula dari 4 Okt 2021 hingga 21 Mei tahun ini.

“Mangsa tidak pernah bertemu dengan doktor tersebut sepanjang perkenalan mereka dan mangsa hanya berhubung di aplikasi WhatsApp melalui dua nombor talian iaitu +1(786)6526776 dan +1(984)3683962,” katanya.

Osman berkata mangsa telah membuat laporan polis di Ibu Pejabat Polis Daerah (IPD) di sini semalam setelah menyedari dirinya telah diperdaya suspek dan kes disiasat mengikut Seksyen 420 Kanun Keseksaan.- BERNAMA


Tragedi gempa bumi Turkiye: Jumlah korban sudah melebihi 20,300

NEW YORK, 11 Feb -Jumlah korban dalam tragedi gempa bumi kuat di Turkiye terus meningkat dengan setakat ini seramai 20,318 orang dilaporkan terkorban manakala lebih 80,000 lagi cedera, lapor Agensi Anadolu (AA) memetik agensi bencana negara itu pada Jumaat.

Gempa bumi bermagnitud 7.7 dan 7.6 yang melanda pada Isnin itu berpusat di wilayah Kahramanmaras yang menjejaskan lebih 13 juta penduduk di 10 wilayah termasuk Adana, Adıyaman, Diyarbakir, Gaziantep, Hatay, Kilis, Malatya, Osmaniye dan Sanliurfa.


Wan Rosdy angkat sumpah MB Pahang untuk penggal kedua

PEKAN, 28 Nov – Ahli Dewan Undangan Negeri (ADUN) Jelai Datuk Seri Wan Rosdy Wan Ismail hari ini mengangkat sumpah jawatan Menteri Besar Pahang buat penggal kedua sehingga tempoh yang diperkenankan.

Istiadat Pengurniaan Surat Cara Pelantikan dan Mengangkat Sumpah Jawatan Menteri Besar Pahang itu berlangsung di hadapan Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah di Balairung Seri Istana Abu Bakar di sini.

Turut berangkat Tengku Arif Bendahara Tengku Muhammad Iskandar Ri’ayatuddin Shah Al-Sultan Abdullah. Hadir sama Setiausaha Kerajaan Pahang Datuk Seri Dr Sallehuddin Ishak.

Wan Rosdy yang merupakan Pengerusi Barisan Nasional (BN) Pahang dipilih untuk menerajui pentadbiran negeri Pahang kali pertama pada 15 Mei 2018 bagi menggantikan Menteri Besar Pahang Tan Sri Adnan Yaakob.

Pada Pilihan Raya Umum ke-15 (PRU15), Wan Rosdy yang juga Ketua UMNO Bahagian Cameron Highlands berjaya mempertahankan kerusi Dewan Undangan Negeri (DUN) Jelai buat penggal kelima dengan majoriti 6,983 undi.

Pelantikan Wan Rosdy mendapat perkenan daripada Tengku Hassanal, yang turut berkenan dengan pembentukan kerajaan negeri daripada BN dan Pakatan Harapan (PH), selepas tiada parti memperoleh majoriti mudah 22 kerusi untuk membentuk kerajaan negeri selepas PRU15.

Terdapat 42 kerusi di DUN Pahang, namun pengundian bagi DUN Tioman ditangguhkan ke 7 Dis ini, ekoran kematian calon PN Md Yunus Ramli, 61, pada 3.30 pagi hari pengundian 19 Nov lepas, dipercayai akibat serangan jantung.


Perjuangan menentang COVID-19 serlahkan kebersamaan Keluarga Malaysia – KP Kesihatan

Beliau berkata masyarakat Malaysia tidak terkecuali warga Kementerian Kesihatan (KKM) telah menunjukkan semangat  Teguh Bersama ketika negara diuji dengan pandemik COVID-19 sebaik sahaja virus itu dikesan di negara ini pada awal 2020.

“Kesungguhan, ketabahan serta bakti warga KKM bersama pelbagai agensi lain dan penerimaan baik rakyat (kepada pelbagai inisiatif KKM) telah membuahkan kejayaan buat negara untuk terus mengawal wabak COVID-19.

“Semangat Teguh Bersama merupakan antara faktor kejayaan negara (berhadapan COVID-19)   menerusi kepatuhan dan penerimaan pelbagai inisiatif yang diperkenalkan kerajaan sehingga negara berada dalam Fasa Peralihan ke Endemik kini dan membolehkan perbarisan Hari Kebangsaan 2022 dapat diadakan semula di Dataran Merdeka pada 31 Ogos ini,” katanya kepada Bernama baru-baru ini.

Dr Noor Hisham berkata KKM menghargai sokongan padu rakyat Malaysia terhadap saranan, program dan insiatif kesihatan awam yang diperkenalkan dan sikap dan komitmen rakyat itu disifatkannya sebagai satu bentuk kepatuhan kepada Rukun Negara dan semangat patriotisme yang tinggi terhadap negara.

“Selamat menyambut Hari Kebangsaan pada 31 Ogos ini. Semoga semua pihak kekal Teguh Bersama sebagai satu Keluarga Malaysia. Terus istiqamah menjaga diri, keluarga dan masyarakat sekeliling daripada bahaya jangkitan COVID-19, demam denggi dan lain-lain penyakit berjangkit serta amalkan gaya hidup yang sihat bagi mengawal penyakit tidak berjangkit.

“Untuk warga kerja KKM dan lain-lain petugas kesihatan dan sukarelawan, tidak kira di mana jua anda menabur bakti secara ikhlas, terima kasih diucapkan kepada semua wira dan wirawati negara ini yang setia menjalankan tugasan selaku pasukan barisan hadapan dan juga pasukan di belakang tabir demi mengawal pandemik COVID-19,” katanya.

Dr Noor Hisham berkata pasukan petugas kesihatan adalah antara ‘pejuang negara’ dalam memberi vaksin COVID-19 dan merawat pesakit COVID-19 yang memerlukan bantuan perubatan di pelbagai fasiliti kesihatan kerajaan, swasta, universiti mahupun badan bukan kerajaan di seluruh negara.

Peranan Dr Noor Hisham dalam mengawal pandemik COVID-19 diiktiraf Pertubuhan Kesihatan Sedunia pada September 2020 yang menyifatkan Malaysia sebagai sebuah negara yang mempunyai sistem kesihatan yang kuat serta mempunyai asas kukuh dalam menangani pandemik itu.

Kes pertama COVID-19 di Malaysia disahkan pada 25 Jan 2020 sehingga menyebabkan Perintah Kawalan Pergerakan (PKP) dilaksanakan pada 18 Mac tahun sama. Negara melalui pelbagai fasa perintah kawalan sebelum rentas negeri dibenarkan pada Oktober 2021 dan sempadan negara dibuka pada 1 April.

Bagi sambutan Hari Kebangsaan 2022 kali ini, Dr Noor Hisham menasihatkan orang ramai supaya meneruskan pemakaian pelitup muka di tempat sesak walaupun pemakaiannya tidak diwajibkan di tempat terbuka.

Beliau turut menasihati orang ramai agar melakukan penilaian risiko kendiri COVID-19 dan sekiranya bergejala sebaiknya mengasingkan diri walaupun keputusan ujian kendiri COVID-19 menunjukkan negatif.

“Mungkin (COVID-19) belum dapat dikesan (alat) ujian kendiri pada peringkat awal. Pengasingan kendiri akan mengelakkan penyebaran penyakit saluran pernafasan yang lain seperti influenza,” kata beliau.

Dr Noor Hisham juga berterima kasih dan teruja dengan sokongan padu diberikan rakyat terhadap Pindaan Rang Undang-Undang Kawalan Produk Tembakau dan Merokok 2022 serta sasaran KKM untuk melahirkan generasi penamat (GEG) bagi merokok menjelang 2040.

“Ramai yang lantang menyokong dan ramai  juga yang menyokong dalam diam sebagai suara majoriti senyap serta menaruh harapan yang tinggi agar pindaan rang undang-undang dan sasaran GEG ini dapat diluluskan kelak,” katanya.

Selepas dua tahun tidak dapat diadakan akibat pandemik COVID-19, acara tradisi pada Hari Kebangsaan iaitu perbarisan akan berlangsung di Dataran Merdeka pada 31 Ogos ini.


Khabar ‘gembira’ buat hampir 6,000 petugas media

Katanya keputusan dibuat Badan Bertindak Imunisasi Covid-19 Kebangsaan (CITF) itu adalah selaras dengan keputusan kerajaan untuk mengutamakan petugas barisan hadapan termasuk guru dan pengamal media.

“Janji temu akan diberikan secepat mungkin selepas CITF menerima butiran mereka,” katanya pada sidang media Program Imunisasi COVID-19 Kebangsaan secara maya bersama Menteri Kesihatan Datuk Seri Dr Adham Baba, semalam.

Menurutnya, CITF telah bekerjasama dengan Jabatan Penerangan, Kementerian Komunikasi dan Multimedia serta persatuan wartawan di Semenanjung, Sabah dan Sarawak bagi tujuan pengumpulan nama petugas media yang aktif menjalankan kerja di lapangan bagi tempoh dua tahun bermula 1 Mei 2019 hingga 30 April 2021.

Khairy pada sidang media sama sebelum ini memaklumkan bahawa petugas media akan menerima suntikan vaksin COVID-19 pada bulan ini memandangkan golongan tersebut berisiko mendapat jangkitan COVID-19 ketika bertugas di lapangan.

Dalam perkembangan lain, Khairy memberi jaminan bahawa vaksin Sinovac yang dibotolkan Pharmaniaga Life Science Sdn Bhd adalah berkualiti, sekali gus menyangkal dakwaan kononnya berkualiti rendah berbanding keluaran asal Sinovac Lifesciences Co Ltd dari China.

Memperincikan proses fill and finish anak syarikat Pharmaniaga Bhd itu, beliau berkata ia mematuhi setiap garis panduan validasi serta kawalan kualiti oleh Amalan Perkilangan Baik (GMP) dan Bahagian Regulatori Farmasi Negara (NPRA).

“Proses ketat perlu dipatuhi selain pemeriksaan oleh NPRA bagi memastikan tahap keselamatan vaksin COVID-19 sebelum dihantar ke Pusat Pemberian Vaksin. Ini bermakna kualiti vaksin fill and finish ini mempunyai kualiti sama dengan vaksin dari fasiliti Sinovac di Beijing, China,” katanya.

Kerajaan dilaporkan akan mempunyai bekalan 8.2 juta dos vaksin Sinovac menjelang akhir Jun dengan 3.8 juta daripadanya melalui proses secara fill and finish oleh Pharmaniaga Life Science.


Prasekolah, tadika dibuka Rabu ini, persiapan rapi buat si cilik

KUALA LUMPUR, 29 Jun  — Menjelang pembukaan prasekolah, tabika serta tadika kerajaan dan swasta, yang dijadual bermula Rabu ini (1 Julai), ibu bapa semestinya sibuk menguruskan persiapan anak-anak selepas lebih tiga bulan tidak ke sekolah, susulan pelaksanaan Perintah Kawalan Pergerakan.

Dalam kalangan ibu bapa, pastinya ada yang masih ragu-ragu untuk menghantar anak ke sekolah, memandangkan negara masih belum diisytiharkan bebas COVID-19.

Justeru dalam hal ini, pihak pengurusan memainkan peranan utama memastikan pusat pendidikan itu bersedia, dengan prosedur operasi standard (SOP) yang ditetapkan kerajaan bagi menjamin keselamatan si cilik, semasa waktu pembelajaran.

Aspek jarak sosial, pergaulan murid serta kebersihan sekolah perlu diberi perhatian, apa lagi melibatkan kanak-kanak yang sentiasa aktif dan gemar melakukan aktiviti bersama rakan-rakan.

Selain prasekolah, tabika dan tadika yang akan dibuka semula pada 1 Julai, beberapa sektor lain turut dibenarkan beroperasi termasuk, pusat spa, ‘wellness’ dan urut kaki, aktiviti menonton wayang, teater dan ‘live event’, serta penganjuran mesyuarat, persidangan, seminar, kursus atau latihan.

Bermula tarikh itu juga, kerajaan turut membenarkan penganjuran majlis sosial termasuk majlis perkahwinan, pertunangan, majlis berkaitan keagamaan seperti tahlil, akikah, doa selamat, majlis sambutan ulang tahun perkahwinan dan hari lahir, serta aktiviti riadah kolam renang di kolam renang awam, hotel, kondominium, komuniti berpagar dan kolam renang persendirian.

Jika dilihat, satu demi satu kelonggaran telah diberikan namun masyarakat diingatkan supaya tidak alpa dengan kebebasan yang ada, kerana negara masih berperang dengan COVID-19.

Orang ramai perlu terus meningkatkan pematuhan SOP seperti yang sering diingatkan oleh Ketua Pengarah Kesihatan Datuk Dr Noor Hisham Abdullah pada sidang medianya, termasuk menjaga jarak sosial, kerap mencuci tangan, memakai pelitup separuh muka dan elak bertutur dengan jarak dekat.

Setakat semalam, jangkitan COVID-19 di Malaysia kekal dua digit apabila 18 kes positif wabak itu, dilaporkan menjadikan jumlah kes kumulatif dalam negara adalah 8,634 kes dengan kebolehjangkitan 195 kes.

Tiada pertambahan kes kematian berkaitan COVID-19 dilaporkan semalam, menjadikan jumlah kumulatif kes kematian di Malaysia kekal 121 kes atau 1.40 peratus daripada jumlah keseluruhan kes.


Jualan Proton meningkat 41.2 peratus bulan ke bulan pada Mac 2022

Bagi suku pertama berakhir Mac 2022, pembuat kereta nasional itu mengalami jualan merosot sebanyak 18.6 peratus kepada 26,706 unit bagi tahun ke tahun, berikutan pelbagai cabaran seperti banjir yang telah menjejaskan vendor tempatan, gangguan dalam logistik dan kekurangan cip.

Proton bagaimanapun berjaya menguasai pasaran sebanyak 17.5 peratus pada suku pertama itu sekali gus membolehkannya menduduki tempat kedua dalam ranking jualan automotif negara.

Walaupun jualan Mac 2022 merekodkan penurunan tahun ke tahun sebanyak 13 peratus namun jualan Saga, model yang terjejas teruk pada Januari, meningkat dengan mencecah 6,422 unit dan mencatatkan prestasi terbaiknya sejak November 2013.

“Ini bukan sahaja menjadikan Saga sebagai peneraju jualan untuk sedan segmen A, malah model segmen A paling laris secara keseluruhan,” menurut Proton dalam kenyataan pada Isnin.

Mengenai jualan eksport, Proton mengeksport 794 unit kenderaan pada Mac 2022, mencatatkan jumlah tertinggi dalam tempoh 108 bulan, dengan Pakistan menjadi pasaran eksport terbesar pada 690 unit.

Menurut Proton, X70, X50 dan Exora kekal sebagai peneraju dalam segmen masing-masing dengan jualan sebanyak 2,320 unit; 1,573 unit dan 536 unit pada Mac 2022.

Persona dan Iriz bagaimanapun berada di kedudukan tempat ketiga dan keempat dalam segmen masing-masing kerana persaingan sengit dan kekurangan alat ganti terus menjejaskan jualan.

Ketua Pegawai Eksekutif, Proton Edar, Roslan Abdullah berkata tiga bulan pertama 2022 adalah sangat mencabar bagi Proton dan pelanggan berikutan isu pengeluaran yang terus memberi tekanan kepada potensi sebenar pihaknya dan menyebabkan tempoh menunggu yang panjang untuk mendapatkan kereta.

Beliau berkata walaupun bekalan alat ganti dan jumlah pengeluaran mula stabil pada Mac namun syarikat masih menjangkakan beberapa lagi gangguan berlaku dalam beberapa bulan akan datang apabila industri lain turut meningkatkan pengeluaran mereka.

“Bagaimanapun, sepanjang tahun ini, Proton masih bermatlamat untuk mencapai sasaran dengan kerjasama vendor dan pengedar bagi melancarkan rangkaian bekalan untuk menyerahkan kereta kepada pelanggan.

“Kami juga sedang mencatatkan kemajuan dalam menyelesaikan isu selepas jualan dan oleh itu, syarikat yakin boleh meningkat semula dengan kukuh pada suku berikutnya,” katanya. – BERNAMA


Tanah runtuh: Mayat pemandu lori, MPV ditemukan

IPOH, 2 Dis – Dua lelaki disahkan meninggal dunia dalam kejadian tanah runtuh di laluan FT 185, Km 27.10 Jalan Simpang Pulau-Blue Valley di sini hari ini.

Ketua Polis Perak Datuk Mior Faridalathrash Wahid berkata mangsa yang terkorban ialah pemandu lori Muhammad Hafiz Hamdi, 31, manakala seorang lagi adalah pemandu sebuah kenderaan pelbagai guna (MPV) yang belum dikenal pasti indentitinya.

Beliau berkata pada masa ini, pihak Jabatan Bomba dan Penyelamat Malaysia (JBPM) Perak sedang giat membawa keluar mangsa daripada kenderaan masing-masing dalam runtuhan itu dan akan dibawa ke Hospital Raja Permaisuri Bainun di sini.

Mior Faridalathrash berkata pemandu lori sayur itu sedang dalam perjalanan ke Simpang Pulai dari Cameron Highlands manakala pemandu MPV terbabit dalam perjalanan dari Gua Musang, Kelantan ke Pulau Pinang.

“Tiada penumpang lain di dalam lori dan MPV yang terperangkap dalam runtuhan itu,” katanya kepada pemberita di tempat kejadian di sini. – BERNAMA


Keluarga Malaysia beridentiti nasional perlu dipertahankan – PM

BANDA HILIR 16 September – Keluarga Malaysia yang bersatu padu dan memiliki satu identiti nasional perlu dipertahankan demi menjamin kelangsungan kedaulatan negara bangsa, kata Perdana Menteri Datuk Seri Utama Ismail Sabri Yaakob.

Ismail Sabri berkata, ia bagaimanapun bukanlah tugas mudah memandangkan pelbagai cabaran masa kini dihadapi termasuklah dalam bentuk ekonomi, politik, sosial selain anasir-anasir luar yang berusaha menggugat kestabilan serta ketenteraman bangsa dan negara.

Oleh itu, beliau berkata, agenda besar Kerajaan pada masa kini ialah untuk memupuk perpaduan Keluarga Malaysia yang terdiri daripada pelbagai latar belakang agama, kaum, budaya dan taraf sosioekonomi, demi kelangsungan sebuah negara yang aman, stabil, harmoni dan sejahtera.

“Justeru, nilai-nilai Keluarga Malaysia yang berteraskan; Keterangkuman, Kebersamaan dan Kesyukuran adalah ramuan penting dalam usaha membina kekuatan seluruh Keluarga Malaysia – dari Perlis sehinggalah ke Sabah, agar terus teguh bersatu, kukuh berpadu serta kalis cabaran dalam menghadapi gelombang dan arus globalisasi.

“Nilai Keterangkuman, Kebersamaan dan Kesyukuran ini juga adalah antara jaminan kepada kelangsungan, untuk Malaysia terus kekal sebagai sebuah negara yang aman, stabil, harmoni dan sejahtera.

“Malaysia dibentuk dan dibangunkan dengan memberikan jaminan keadilan, perlindungan dan hak kepada setiap Keluarga Malaysia yang terdiri daripada pelbagai kaum; Melayu, Cina, India, Orang Asli, Kadazan, Dusun, Murut, Rungus, Bajau, Iban, Orang Ulu dan lain-lain.

“Oleh itu, semua ahli Keluarga Malaysia, bebas mengamalkan budaya warisan bangsa, menguasai pelbagai bahasa serta menganut agama yang dianuti dari leluhur masing-masing,” katanya.

Beliau berkata demikian ketika berucap pada sambutan Hari Malaysia 2022 di Dataran Memorial Pengisytiharan Kemerdekaan Banda Hilir, di sini, hari ini.

Hadir sama Yang di-Pertua Negeri Tun Seri Setia Mohd Ali Mohd Rustam; Ketua Menteri Datuk Seri Utama Sulaiman Md Ali dan isteri Datin Seri Utama Munira M Yusop; Timbalan Ketua Menteri Sarawak Datuk Amar Haji Awang Tengah Ali Hasan; Timbalan Ketua Menteri II Sabah Datuk Seri Panglima Dr. Jeffrey G. Kitingan; Menteri Komunikasi dan Multimedia Tan Sri Annuar Musa; barisan Menteri dan Exco Kerajaan Negeri serta lain-lain kenamaan.

Dalam pada itu, Ismail Sabri berkata, pemilihan Dataran Memorial Pengisytiharan Kemerdekaan di Banda Hilir sebagai lokasi pertama penganjuran sambutan Hari Malaysia peringkat Kebangsaan Melaka adalah tepat dan bakal mengimbau kembali lipatan sejarah tanah air kita.

“Banda Hilir Melaka ini pernah menjadi saksi laungan pengisytiharan Kemerdekaan pada 20 Februari 1956, dan tanggal 30 Ogos 1957 pula, langit raya Banda Hilir ini menyaksikan turunnya Bendera Union Jack, tepat jam 6.30 petang.

“Catatan sejarah menjadi saksi bahawa pengisytiharan itu juga bagaikan satu penyembuh duka bangsa, selepas Melaka dicengkam penjajah lebih 400 tahun lamanya,” ujar beliau.

Pada majlis itu juga, Perdana Menteri bersama Timbalan Ketua Menteri Sarawak dan Timbalan Ketua Menteri II Sabah turut menyempurnakan upacara menandatangani Buku Watikah Pengisytiharan sebagai simbolik memperingati penubuhan Persekutuan Malaysia.


Jangan hanya ‘serang’ hotel, pastikan kafe dan restoran juga ada sijil halal

AYER KEROH 4 April – Jabatan Agama Islam Melaka (JAIM) diminta untuk mengkaji semula larangan penggunaan beberapa frasa dan perkataan bagi mempromosikan bufet Ramadan bagi hotel yang tiada sijil halal.

Wakil Persatuan Hotel Bajet Malaysia (MyBHA) Melaka, Sazali Sabri berkata, ini kerana hotel yang menawarkan bufet Ramadan sudah melakukan promosi sejak Feb lalu dan telah menggunakan beberapa frasa yang tersenarai dalam senarai larangan.

Katanya, meskipun ada di antara hotel masih belum memperoleh sijil halal, namun tidak ada satu pun yang cuba memanipulasi pengguna dengan menggunakan perkataan halal pada gegantung (bunting), kain rentang mahupun poster.

“Kalau betul undang-undang kata tidak boleh pakai kenapa larangan ini dibuat dalam tempoh terdekat iaitu sehari dua sebelum Ramadan kenapa bukan dua atau tiga bulan lepas. Ini kerana kebanyakan hotel sudah jalankan promosi sejak Jan dan Feb lagi.

“Apabila larangan ini dikeluarkan kami tidak boleh serta merta untuk menarik iklan promosi yang sudah dibuat selain sudah tentu memerlukan kos,” katanya kepada Melaka Hari Ini.

Menurutnya, pihak berkaitan diminta untuk melihat secara menyeluruh berkaitan hal ini memandangkan ada di antara hotel di negeri ini bukannya tidak memohon sebaliknya sedang menunggu status sijil halal dikeluarkan.

“Ada beberapa hotel bukan langsung tiada sijil halal tetapi dalam proses pembaharuan serta permohonan dan masih menunggu kerana proses ini mengambil masa,” katanya.

Mengulas lanjut Sazali berkata, agensi berkaitan juga perlu memainkan peranan dalam memastikan bukan sahaja hotel bahkan kafe dan restoran di negeri ini juga perlu mempunyai sijil halal.

“Kita perlu tengok juga kenapa 100 hotel yang ada menawarkan perkhidmatan makanan dan minuman di negeri ini hanya 14 sahaja yang ada sijil halal, ia perlu dikaji semula bagaimana hendak galakkan semua memohon.

Media semalam melaporkan, hanya 14 buah hotel di Melaka mempunyai sijil halal dan dibenarkan menggunakan perkataan ‘Bufet Ramadan’ atau ‘Iftar Ramadan’ bagi mempromosikan pakej berbuka sepanjang bulan ini.

Pengarah JAIM, Datuk Che Sukri Che Mat berkata, hotel-hotel yang tidak mempunyai sijil halal sama sekali dilarang mempromosikan bufet dengan perkataan yang boleh memperdayakan umat Islam.


Petronas santuni golongan B40 menerusi program CSR

AYER KEROH 13 Mei – Petronas Wilayah Selatan akan bekerjasama dengan kerajaan negeri Melaka dalam usaha menyantuni mereka yang memerlukan khususnya golongan B40 menerusi program tanggungjawab sosial korporat (CSR).

Pengurus Besar Petronas Wilayah Selatan, Sazli Zakaria berkata, dalam menjayakan program CSR membabitkan masyarakat setempat pastinya kerjasama daripada kerajaan negeri termasuk Jabatan Kebajikan Masyarakat (JKM) diperlukan untuk mendapatkan maklumat berkaitan.

“Apabila adanya kerjasama ini kita dapat jayakan sesuatu program itu dengan baik malah data yang diperoleh untuk menyampaikan sumbangan juga tepat.

“Saya amat berterima kasih dengan kerjasama yang diberikan oleh barisan EXCO di Melaka dalam membantu Petronas dan selepas ini kami mengatur lebih banyak program memberi manfaat kepada golongan memerlukan,” katanya.

Menurutnya, pada Ramadan dan sempena sambutan Aidilfitri pihaknya menganjurkan program CSR Sentuhan Kasih Aidilfitri di tiga negeri iaitu Johor, Melaka dan Negeri Sembilan.

“Sasaran kita tetap sama iaitu menyantuni dan membantu golongan B40. Antara sumbangan yang dihulurkan adalah bekalan barangan makanan asas dan juga kit kelengkapan kebersihan,” katanya.


Kabinet sebulat suara putuskan projek perolehan LCS diteruskan

KUALA LUMPUR, 20 April – Kabinet yang bermesyuarat hari ini dengan dipengerusikan oleh Perdana Menteri Datuk Seri Ismail Sabri Yaakob sebulat suara memuktamadkan supaya projek perolehan Kapal Tempur Pesisir (LCS) diteruskan.

Menteri Kanan Pertahanan Datuk Seri Hishammuddin Tun Hussein berkata keputusan itu dibuat setelah mengambil kira dua faktor utama iaitu LCS adalah aset yang amat diperlukan oleh Tentera Laut Diraja Malaysia (TLDM) dan terdapat 400 vendor terlibat dalam projek tersebut dengan implikasi kewangan lebih RM4 bilion.

“LCS sememangnya aset yang amat dimahukan dan diperlukan oleh TLDM bukan sahaja untuk memenuhi perancangan pemodenan TLDM di bawah Transformasi 15 to 5 malah penting untuk meningkatkan kesiapsiagaan pasukan armada kita serta menambah baik usaha memelihara kepentingan maritim negara.

“Saya percaya keputusan hari ini dapat meningkatkan lagi moral dan semangat anggota TLDM untuk terus berjuang demi kedaulatan tanah air,” menurutnya dalam kenyataan hari ini.

Mengenai vendor yang terlibat, Hishammuddin berkata lebih 100 daripadanya adalah syarikat milik rakyat Malaysia dengan 90 peratus ada hubung kait dengan veteran ATM.

LCS merupakan sebahagian daripada pelan pembangunan 15-to-5 TLDM bagi memperkemas aset angkatan laut negara dan kesemua enam kapal yang dirancang adalah berasaskan rekaan Gowind oleh syarikat Perancis iaitu Naval Group (dahulu dikenali sebagai DCNS).

Hishammuddin juga berkata terdapat beberapa lagi langkah yang perlu diambil oleh kerajaan termasuk mengadakan rundingan dengan pihak bank, vendor dan pengeluar peralatan asli (OEM) serta kerajaan Perancis membabitkan reka bentuk dan komitmen kerajaan negara terbabit.

“Dalam masa yang sama, agensi-agensi lain yang berkaitan termasuk Suruhanjaya Pencegahan Rasuah Malaysia (SPRM) juga digesa untuk mempercepatkan peranan masing-masing bagi memastikan setiap proses yang perlu dilalui berjalan lancar,” katanya.

Beliau berkata Kabinet juga bakal menubuhkan Jawatankuasa Tadbir Urus Khas yang dipengerusikan Ketua Setiausaha Perbendaharaan Kementerian Kewangan dan Ketua Setiausaha Kementerian Pertahanan bagi memantau proses projek LCS dalam tempoh enam bulan akan datang serta melaporkan perkembangannya kepada Kabinet setiap bulan.

“Saya juga ingin tegaskan keputusan meneruskan projek LCS tidak bermakna pihak yang terlibat salah laku dalam projek sebelum ini akan terlepas begitu sahaja. SPRM telah menahan reman dua CEO (ketua pegawai eksekutif) sebelum ini dan SPRM juga digesa untuk percepatkan siasatan.

“Siapa jua yang bersalah pasti akan dihadapkan ke muka pengadilan,” katanya sambil menambah perincian lanjut mengenai bagaimana projek itu diteruskan akan dimaklumkan dari semasa ke semasa.- BERNAMA


KAYM kembalikan tradisi gotong-royong

AYER KEROH 23 Ogos – Majlis Perwakilan Pelajar (MPP) Kolej Antarabangsa Yayasan Melaka (KAYM) mengambil inisiatif mengembalikan semula tradisi program gotong-royong membabitkan istitusi pengajian tinggi itu.

Pengarah program, Tiara Jasmine Anak Martin berkata, program yang membabitkan penyertaan pelajar dan pensyarah itu diadakan bertujuan untuk membentuk semangat cintakan kebersihan membabitkan warga KAYM.

Menurut salah seorang peserta, Norhayle Ramlee yang juga pelajar Diploma Teknologi Media, program seumpama itu amat baik dalam membentuk mahasiswa yang cakna dengan aspek kebersihan.

Keterujaan sama turut dizahirkan pelajar SKM Tahap 2 Elektrik Muhammad Akmal Hafiz Mazlan yang gembira melihat kerjasama erat dipamerkan semua warga KAYM dalam menjayakan gotong-royong berkenaan.


Masih boleh bayar secara tunai

JASIN 9 November – Orang ramai yang berurusan di klinik kesihatan di Negeri Melaka boleh membuat pembayaran tunai atau menerusi secara dalam talian.

Exco Kesihatan dan Anti Dadah negeri, Dr Muhamad Akmal Saleh berkata, keputusan membenarkan pembayaran dibuat secara tunai atau secara dalam talian itu bertujuan memudahkan urusan orang ramai khusus warga emas dan penduduk kampung.

“Dua-dua kaedah pembayaran ini masih boleh di Negeri Melaka sehingga dimaklumkan kelak, memang ada pekeliling dikeluarkan Kementerian Kesihatan Malaysia (KKM) hanya bayar secara dalam talian, tetapi Melaka kita ambil pendekatan berbeza sedikit,” katanya.

Beliau berkata demikian kepada pemberita selepas Majlis Penyerahan Surat Tawaran Bagi Program Rumah Sejahtera yang disempurnakan oleh Ketua Menteri Datuk Seri Utama Sulaiman Md Ali di Lipat Kajang, di sini, semalam.

Sebelum ini KKM mengeluarkan satu pekeliling yang mana semua fasiliti milik kementerian itu akan menerima pembayaran tanpa tunai mulai Oktober lalu.

Pembayaran boleh dibuat menerusi mod e-pembayaran seperti kad debit, kad kredit dan e-dompet mulai 1 Oktober lalu, manakala pembayaran secara tunai hanya dibenarkan jika pelanggan tidak mempunyai akses sedemikian.


Rentas negeri: 12,000 pengunjung bakal banjiri Zoo Melaka

AYER KEROH 11 Okt – Lebih 12,000 pengunjung dari dalam dan luar negeri bakal membanjiri Zoo Melaka pada hujung minggu ini selepas kerajaan membenarkan pergerakan rentas negeri bermula hari ini.

Yang Dipertua Majlis Perbandaran Hang Tuah Jaya (MPHTJ), Datuk Shadan Othman berkata jumlah itu meningkat dua kali ganda berbanding hujung minggu lalu iaitu seramai 6,000 pengunjung ke taman haiwan itu.

“Hari Jumaat hingga Ahad lalu kita rekod seramai 6,000 pengunjung dan jumlah ini dijangka berganda iaitu 12,000 pengunjung pada hujung minggu ini.

“Saya yakin, sebab Selasa minggu depan cuti umum jadi orang akan ambil cuti yang panjang untuk datang ke Melaka,” katanya kepada MHI.

“Kami memang dah bersedia, cuma mereka kena faham prosedur operasi standard (SOP) yang kita sediakan, kita benarkan hanya 800 pengunjung pada satu-satu masa.

“Bila kita dapati ada pengunjung yang datang tapi tak lengkap vaksin, kita tak benarkan masuk. SOP yang kita kenakan agak ketat demi kesejahteraan pengunjung,” katanya.

Sementara itu tinjauan MHI ke Zoo Melaka mendapati rata-rata pengunjung sudah mula mengambil peluang membawa keluarga masing-masing ke taman haiwan itu.

“Kami bertolak jam 9.15 pagi dan sampai sini kira-kira jam 11 pagi, Alhamdulillah segalanya berjalan lancar anak-anak pun semua seronok,” katanya.

“Dia suka sangat boleh katakan tiap-tiap tahun datang sini. Terkejut juga nampak perubahan Zoo Melaka yang semakin cantik,” katanya yang berasal dari Muar.


48 cerun di Ampang Jaya dalam kategori kritikal

SHAH ALAM, 18 Mac – Dewan Undangan Negeri (DUN) Selangor hari ini dimaklumkan sebanyak 48 daripada 118 cerun di bawah penyeliaan Majlis Perbandaran Ampang Jaya (MPAJ) adalah dalam kategori sangat kritikal dan memerlukan kos kira-kira hampir RM100 juta untuk pembaikan.

Pengerusi Jawatankuasa Tetap Kerajaan Tempatan, Pengangkutan Awam dan Pembangunan Kampung Baru negeri Ng Sze Han berkata bagaimanapun, kos sebenarnya bergantung kepada kajian lanjut oleh pakar seperti Institut Kerja Raya Malaysia (Ikram).

“Pihak berkuasa tempatan (PBT) juga telah memohon kerjasama daripada Ikram untuk melaksanakan kajian dan pembaikan lanjut cerun dalam kawasan PBT,” katanya semasa sesi penggulungan titah Sultan Selangor Sultan Sharafuddin Idris Shah pada persidangan DUN Selangor hari ini.

Ng berkata sebagai langkah awal, MPAJ melaksanakan lantikan panel kontraktor penyelenggaraan cerun berkategori sangat bahaya supaya tindakan awal penjagaan cerun dapat dilaksanakan dan sebarang tanda awal kegagalan cerun dapat diambil tindakan.

Mengenai perancangan solusi jangka pendek bagi mitigasi banjir di peringkat PBT, beliau berkata perancangan berkenaan sedang diperkasakan lagi bagi memastikan keberkesanannya.

“Sebagai contoh, Majlis Bandaraya Shah Alam sedang melaksanakan pelan tindakan banjir untuk sistem saliran perbandaran mampan (Shah Alam Sustainable Urban Drainage Master Plan) yang selari dengan pelan tindakan perubahan iklim,” katanya.

Beliau berkata Majlis Bandaraya Subang Jaya pula dalam proses pemasangan sistem amaran awal banjir di 11 kawasan dengan anggaran kos RM330,000 dan sedang melaksana Rancangan Komunikasi Banjir.


Tiga pusat internet desa di Johor dinaik taraf kepada PEDi

JOHOR BAHRU 26 Feb – Sejumlah tiga Pusat Internet Desa (PID) di Johor sedang dinaik taraf kepada Pusat Ekonomi Digital Keluarga Malaysia (PEDi) dan 11 PEDi baharu akan dibina tahun ini, kata Menteri Komunikasi dan Multimedia Tan Sri Annuar Musa.

Beliau berkata tiga PID yang sedang dinaik taraf terletak di Kampung Pagoh, Pagoh, Pulau Penarek di Ledang dan Felda Linggiu di Tenggara, dan dijangka siap hujung suku pertama tahun ini.

“Sekarang sudah ada 87 PEDi yang sedang beroperasi, tiga sedang dibina dan 11 dalam perancangan untuk ditambah yang akan menjadikan jumlah keseluruhan PEDi di Johor sebanyak 101 menjelang hujung tahun ini,” katanya kepada pemberita selepas melancarkan pusat PEDi Zon Selatan di Kampung Sungai Tiram, semalam.

Kerajaan menyasarkan untuk menubuhkan sekurang-kurangnya satu PEDi di setiap kawasan Dewan Undangan Negeri (DUN), dengan setiap pusat itu mempunyai panel penasihat tersendiri dianggotai wakil komuniti setempat, untuk memberi saranan atau cadangan yang bersesuaian.

Perdana Menteri Datuk Seri Ismail Sabri Yaakob sebelum ini berkata kewujudan PEDi dapat melahir dan memperkasakan usahawan kecil ke arah pendigitalan yang inovatif dan berdaya saing, bagi meningkatkan taraf sosioekonomi rakyat terutamanya masyarakat luar bandar.


Risiko kebolehjangkitan hanya 0.003 peratus selepas dua dos vaksin COVID-19

PUTRAJAYA 19 April. – Risiko kebolehjangkitan COVID-19 dalam kalangan petugas barisan hadapan yang telah menerima dua dos suntikan vaksin berada pada tahap paling rendah iaitu 0.003 peratus, kata Menteri Penyelaras Program Imunisasi COVID-19 Kebangsaan Khairy Jamaluddin.

Beliau berkata ia menunjukkan tahap keberkesanan vaksin COVID-19, yang bertujuan menangani risiko jangkitan, maut atau dimasukkan ke unit rawatan rapi (ICU), adalah baik.

“Kalau ada sembilan kes iaitu mereka yang telah terima dua dos suntikan vaksin disahkan positif COVID-19, tiada satu pun dari sembilan orang itu mengalami sebarang gejala teruk atau ringan.

“Mereka cuma disahkan positif COVID-19. Saya rasa kita boleh katakan vaksin ini berkesan dengan risiko jangkitan yang rendah,” katanya pada sidang media bersama Menteri Kesihatan Datuk Seri Dr Adham Baba mengenai perkembangan Program Imunisasi COVID-19 Kebangsaan di sini hari ini.

Media sebelum ini melaporkan seramai sembilan petugas kesihatan dijangkiti COVID-19 selepas dua minggu menerima dua dos suntikan vaksin, manakala 31 kes lagi yang juga melibatkan petugas kesihatan dikesan kurang dua minggu selepas mendapat dos kedua vaksin COVID-19.

Sehingga kini, Khairy berkata seramai 272,019 petugas barisan hadapan telah menerima dua dos suntikan vaksin yang dilaksanakan menerusi fasa pertama program imunisasi itu.

Menurut Dr Adham, kesemua sembilan petugas kesihatan yang telah menerima suntikan vaksin dos kedua, dikesan positif COVID-19 tanpa mengetahui bahawa mereka positif COVID-19.

Mengenai dapatan tinjauan penerimaan vaksin COVID-19 2.0 yang dijalankan dari 3 hingga 16 April lepas, Dr Adham berkata sebanyak 85 peratus daripada 15,639 responden bersedia menerima vaksin COVID-19.

“Hanya 10 peratus daripada responden berkata mereka tidak pasti sama ada mahu menerima vaksin atau tidak manakala lima peratus lagi tidak bersetuju,” kata Dr Adham.

Tinjauan yang diakukan secara dalam talian oleh Kementerian Kesihatan itu antara lain bertujuan mengenal pasti pandangan rakyat mengenai penerimaan dan penolakan vaksin COVID-19 serta faktor yang mempengaruhinya.


Rayuan 14 individu ‘Geng Nicky’ supaya dibebaskan didengar 7 Julai

PUTRAJAYA, 28 April – Mahkamah Rayuan menetapkan 7 Julai untuk mendengar rayuan 14 individu termasuk dua adik kepada ahli perniagaan Nicky Liow Soon Hee, yang memohon supaya dibebaskan atas pertuduhan terbabit dalam kumpulan jenayah terancang yang dikenali sebagai ‘Geng Nicky’.

Panel tiga hakim yang diketuai Datuk Seri Kamaludin Md Said menetapkan tarikh itu, selepas membenarkan permohonan peguam Datuk Rajpal Singh dan Timbalan Pendakwa Raya Samihah Rhazali, untuk menangguhkan pendengaran rayuan hari ini.

Pada 30 Sept tahun lepas, Mahkamah Tinggi Shah Alam melepas tanpa membebaskan 14 individu itu termasuk empat warganegara China daripada tuduhan itu, dan mereka merayu terhadap keputusan itu memohon dibebaskan.

Hakim Datuk Abd Halim Aman membuat keputusan itu selepas pihak pendakwaan memohon agar kesemua tertuduh dilepaskan tanpa dibebaskan, kerana pendakwaan berhasrat untuk meneruskan pertuduhan pada masa akan datang.

Terdahulu, Rajpal yang mewakili 13 perayu memohon penangguhan, kerana sedang menunggu perkembangan rayuan satu kes berlainan di Mahkamah Persekutuan, membabitkan seorang wanita yang dilepas dan dibebaskan daripada tuduhan membunuh pembantu rumah warga Indonesia, yang akan didengar pada 23 Jun ini.

“Perkembangan kes itu penting kerana mempunyai hubung kait dengan rayuan yang akan dikemukakan di hadapan Yang Arif. Mohon satu tarikh baharu untuk pendengaran rayuan bagi kes ini,” kata Rajpal. Seorang lagi perayu diwakili peguam Jasmine Chong.

Dua tertuduh yang merupakan adik Nicky adalah Datuk Liow Wei Kin dan Datuk Liow Wei Loon, manakala tertuduh lain ialah Lee Han Keat, Lee Kam Onn, Datuk Lee Kum Weng, Eee Eng Chee, Dr Jovian Joris Tan Chern Chian, Datuk Loo Siew Chin, Lim Kang Li, Datuk Seri Andrew Lim Kim Ming serta empat warga China Huang Lei, Wang Yu Jun, Gu Xing Qiong serta Jiang Xue, yang berusia awal 20an hingga 56 tahun.

Mengikut pertuduhan, 13 tertuduh didakwa menjadi ahli kumpulan jenayah terancang ‘Geng Nicky’ di kawasan SetiaWalk, Persiaran Wawasan, Pusat Bandar Puchong, di sini antara 1 Jan 2017 dan 20 Mac 2021.

Sementara itu, Kim Ming didakwa membantu kumpulan jenayah sama di kawasan SetiaWalk, Persiaran Wawasan, Pusat Bandar Puchong, di sini antara 1 Jan 2017 dan 29 Mac 2021, mengikut Seksyen 130W Kanun Keseksaan yang memperuntukkan hukuman penjara maksimum 10 tahun, jika sabit kesalahan.- BERNAMA


553,871 Dos vaksin diberikan semalam, tertinggi setakat ini – Dr Adham

KUALA LUMPUR 28 Julai – Jumlah pemberian vaksin COVID-19 harian mencatat angka 553,871 dos suntikan semalam, jumlah tertinggi setakat ini, kata Menteri Kesihatan Datuk Seri Dr Adham Baba.

Menerusi perkongsian infografik data pemberian vaksin di laman Twitter, beliau memaklumkan daripada jumlah itu, seramai 356,112 individu menerima dos pertama dan 197,759 lagi lengkap dos kedua.

Jumlah pemberian vaksin COVID-19 harian tertinggi menerusi Program Imunisasi COVID-19 Kebangsaan yang dilaksanakan sejak 24 Februari 2021 adalah pada Isnin lalu dengan sebanyak 521,923 dos suntikan.

Sementara itu, Jawatankuasa Khas Jaminan Akses Bekalan Vaksin COVID-19 melalui laman Twitter memaklumkan secara kumulatifnya, sebanyak 18,393,347 dos sudah diberikan kepada penduduk di negara ini setakat semalam, meliputi 12,487,441 dos pertama dan 5,905,906 dos kedua.


Tiada insentif pengeluaran getah bagi Mac 2022

KUALA LUMPUR, 2 April – Lembaga Getah Malaysia (LGM) pada Sabtu memaklumkan Insentif Pengeluaran Getah (IPG) tidak teraktif untuk pekebun kecil di Semenanjung, Sabah dan Sarawak bagi Mac 2022.

LGM menjelaskan ini kerana, sepanjang bulan tersebut, harga purata peringkat ladang bagi getah sekerap di Semenanjung adalah RM2.95 sekilogram, Sabah pula pada RM2.60 sekilogram dan Sarawak dengan harga RM2.80 sekilogram.

“LGM ingin memaklumkan bahawa IPG getah sekerap dan susu getah tidak teraktif bagi Mac 2022 di Semenanjung, Sabah dan Sarawak. Oleh yang demikian, tiada pembayaran dilakukan untuk tempoh bulan tersebut,” katanya dalam kenyataan di sini.

IPG akan diaktifkan sekiranya harga purata bulanan Getah Mutu Malaysia (GMM) 20 Percuma Atas Kapal (FOB) berada pada paras RM6.10 sekilogram atau harga di peringkat ladang getah sekerap berada di paras RM2.50 sekilogram ke bawah, tambahnya.


Mangsa banjir di Pahang, Perak, Selangor, Terengganu terus meningkat

KUALA LUMPUR, 4 Jan – Banjir di Pahang, Perak, Selangor dan Terengganu terus mencatatkan peningkatan jumlah mangsa setakat ini, manakala di Johor berkurangan sedikit dan di Kelantan pula kekal.

Di PAHANG, mangsa banjir terus meningkat kepada 13,626 mangsa ditempatkan di 200 Pusat Pemindahan Sementara (PPS) yang beroperasi di sembilan daerah dengan Maran mencatatkan jumlah mangsa paling ramai sebanyak 3,926 mangsa.

Portal Info Bencana Jabatan Kebajikan Masyarakat (JKM) memaklumkan ini diikuti daerah Kuantan seramai 3,314 mangsa; Raub (1,688); Jerantut (1,458); Lipis (1,122); Temerloh (900); Rompin (772); Bentong (253) dan Pekan (193).

Sementara itu, ANIH Berhad dalam kenyataannya memaklumkan setakat 5 petang, KM84.6-KM84.7 Lanchang di Lebuhraya Pantai Timur Fasa 1 (LPT1) masih ditutup sepenuhnya kepada semua kenderaan kerana dinaiki air sedalam 1 meter.

Di PERAK, jumlah mangsa banjir kini mencecah lebih 1,000 orang berbanding 894 orang tengah hari tadi dengan melibatkan empat daerah, iaitu Muallim, Hilir Perak, Kampar dan Kuala Kangsar semuanya ditempatkan di 14 PPS.

Situasi sama turut berlaku di SELANGOR, apabila dua lagi PPS dibuka masing-masing di Bestari Jaya dan Hulu Bernam dengan jumlah mangsa bertambah kepada 174 orang, kata Pegawai Operasi Unit Pengurusan Bencana Negeri Selangor (UPBN) Muhammad Izzat Haziq Mohd Nazir.

Di TERENGGANU, jumlah mangsa banjir kembali meningkat kepada 1,044 orang dengan mangsa di daerah Kemaman bertambah kepada 844 orang susulan penambahan tiga lagi PPS menjadikan jumlah keseluruhan PPS ialah tujuh di daerah itu manakala di Dungun mangsa kekal 200 orang di tiga PPS.

Ketua Sekretariat Jawatankuasa Pengurusan Bencana Negeri, Leftenan Kolonel (PA) Che Adam A Rahman berkata tiga PPS yang baru beroperasi di Kemaman ialah Surau Haji Othman, Masjid Tebak Batu 16 dan Dewan Orang Ramai Felda Seberang Tayor.

Mangsa banjir di JOHOR pula terus turun kepada 6,244 mangsa berbanding 6,991 mangsa pada 12 tengah hari tadi susulan penutupan 10 PPS di beberapa daerah terjejas banjir.

Pengerusi Jawatankuasa Kesihatan dan Alam Sekitar Johor R.Vidyananthan berkata daerah Kota Tinggi kini mencatatkan jumlah mangsa tertinggi dengan 2,661 mangsa, diikuti dengan Kluang seramai 2,123 mangsa dan Kulai sebanyak 585 mangsa.

Katanya beberapa jalan masih ditutup termasuk di Jalan Kota Tinggi-Mersing (Kubu), Jalan Kota Tinggi-Mersing (Batu 16), Jalan Kota Tinggi-Mersing (Risda), Jalan Kota Tinggi-Kluang (arked Mara), Jalan Lok Heng/Mawai/Sungai Mas (Jambatan Sungai Semalok), Jalan Tai Hong, Jalan Tai Hong (rumah kampung), Jalan Tun Sri Lanang, Jalan Semanggar (jambatan), Jalan Mawai Lama dan Jalan Sungai Telor.

Di KELANTAN, jumlah mangsa banjir di Gua Musang masih kekal petang ini, dengan seramai 322 mangsa di tiga PPS iaitu 279 mangsa daripada 68 keluarga.- BERNAMA


Sukan Triathlon ATM dianjur dwitahunan

TANJUNG BIDARA 18 Disember – Kejohanan sukan Triathlon Tanjung Bidara Challenge akan dianjurkan secara dwitahunan bermula tahun hadapan dan tidak lagi dijadikan acara tahunan sebagaimana tahun terdahulu.

Asisten Ketua Staf Operasi & Latihan (OPLAT) Tentera Darat, Mejar Jeneral Malek Razak Sulaiman berkata kejohanan yang dianjurkan oleh Persatuan Sukan Lasak Angkatan Tentera Malaysia (ATM) sejak tahun 2016 itu sebelum ini dianjurkan setiap tahun.

“Bermula tahun hadapan, kejohanan Triathlon akan dianjurkan secara dwitahunan, yang mana kejohanan itu tidak akan dianjurkan pada tahun 2023 dan digantikan dengan pertandingan Orienteering di peringkat ATM yang dijadualkan pada pertengahan Mei 2023.

“Penganjuran triathlon dianjurkan semula pada tahun 2024,” katanya ketika berucap pada Majlis Penutup Kejohanan Triathlon Tanjung Bidara Challenge 2022 di sini, hari ini.

Dalam pada itu, Pengerusi Sukan Lasak ATM, Kolonel Fazdil Husin berkata, Pertandingan Orienteering yang menggantikan kejohanan sukan tahunan Triathlon itu tidak akan dibuka kepada orang awam.

Katanya, ia berikutan Pertandingan Orienterring memerlukan penggunaan alat yang terhad seperti ‘dibber’ dan format pertandingan lebih melibatkan dalam kalangan formasi dan perkhidmatan ATM.

“Kita tidak boleh buka pertandingan (orienteering) kepada umum kerana ia melibatkan peralatan terhad, perlu ada ‘dibber’ untuk sampai dari satu ‘point’ ke satu ‘point’ yang lain dan kosnya mahal.


Ibu guna parang halang AADK tangkap anak

IPOH 29 Mac – Seorang ibu sanggup menunggu di depan pintu rumah sambil memegang parang bagi menghalang pasukan Agensi Antidadah Kebangsaan (AADK) menahan dua anaknya yang dipercayai terlibat dengan penagihan dadah di rumahnya di Batu Kurau, kira-kira 100 kilometer dari sini, semalam.

Penolong Pengarah Penguatkuasaan AADK Negeri Perak A. Reuben berkata, kedua-dua anaknya yang berusia 18 dan 20 tahun itu bertindak menyembunyikan diri di dalam rumah selain cuba memanjat bumbung rumah untuk melarikan diri, namun kemudiannya berjaya ditahan.

“Sewaktu kejadian ini, rumah tersebut telah dikepung dan kami terdengar bunyi orang memanjat bumbung yang merupakan dua lelaki tersebut. Mereka akhirnya menyerah diri selepas berjaya dipujuk,” katanya ketika dihubungi Bernama malam tadi.

Beliau berkata hasil pemeriksaan tidak menemukan sebarang bekalan dadah, namun saringan awal air kencing ke atas dua beradik itu mendapati mereka positif dadah.

Katanya dua beradik itu antara 36 warga tempatan berusia 16 hingga 56 tahun termasuk seorang pengedar dadah yang ditahan dalam Op Perdana bagi membanteras aktiviti penyalahgunaan dadah di daerah Larut Matang Dan Selama selama dua hari sehingga semalam.

Reuben berkata dalam tempoh itu juga, AADK merampas 55.29 gram dadah jenis morfin yang keseluruhannya bernilai antara RM800 hingga RM1,000 mengikut harga pasaran gelap.

“Semua tangkapan yang positif ujian saringan awal air kencing akan disiasat mengikut Seksyen 3(1) Akta Penagih Dadah 1983 pindaan 1998, manakala suspek yang didapati memiliki dadah telah diserahkan pada pihak polis dan akan disiasat mengikut Seksyen 39B Akta Dadah Berbahaya 1952,” tambahnya.


Agong zahir penghargaan kepada atlet, barisan hadapan negara dalam Dewan Rakyat

KUALA LUMPUR 13 Sept – Kejayaan atlet pada Sukan Olimpik dan Paralimpik Tokyo 2020 baru-baru ini serta pengorbanan petugas barisan hadapan negara mendapat perhatian Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Dewan Rakyat, hari ini.

Seri Paduka menzahirkan penghargaan itu dengan turut meminta Ahli Dewan untuk berdiri dan memberikan tepukan kepada mereka ketika menyampaikan titah ucapan pada Istiadat Pembukaan Penggal Keempat Parlimen ke-14 hari ini.

“Pada kesempatan ini, beta ingin merakamkan ucapan tahniah di atas kejayaan para atlet negara yang telah berjuang mengharumkan nama negara dengan berbekalkan sokongan dan doa dari seluruh rakyat Malaysia.

“Beta juga amat menghargai taat setia dan sumbangan petugas barisan hadapan negara khususnya perkhidmatan kesihatan, (yang) terus berusaha keras mencurah khidmat bakti tanpa mengenal penat dan lelah serta berhadapan dengan pelbagai cabaran, dalam sebuah lanskap tempoh pandemik yang panjang.

“Justeru marilah kita terus menyokong dan merakamkan setinggi-tinggi terima kasih kepada semua petugas barisan hadapan dan sektor kritikal lain atas perkhidmatan mereka yang tiada bandingannya,” titah Seri Paduka.

Pada Sukan Olimpik Tokyo 2020, Malaysia meraih pingat perak menerusi Datuk Mohd Azizulhasni Awang dalam acara keirin dan pingat gangsa menerusi gandingan Aaron Chia-Soh Wooi Yik dalam acara badminton beregu lelaki.

Sukan Paralimpik Tokyo pula menyaksikan tiga pingat emas diraih melalui Abdul Latif Romly menerusi acara lompat jauh lelaki T20, Cheah Liek Hou dalam acara badminton perseorangan lelaki SU5, dan menerusi jaguh powerlfiting Bonnie Bunyau Gustin.

Terdahulu sebelum memulakan titah, Seri Paduka mengajak Ahli-Ahli Dewan dan seluruh rakyat Malaysia bertafakur dan yang beragama Islam membaca Al-Fatihah, bagi memperingati rakyat negara ini yang meninggal dunia akibat COVID-19.


Pelajar Malaysia patah tulang dalam kemalangan di Kaherah

KUALA LUMPUR 6 Sept – Muhammad Haikal Ahmad Kabir, pelajar yang mengalami patah tangan kiri dan kaki kanan dalam kemalangan jalan raya di Kaherah, Mesir telah selamat menjalani pembedahan yang menelan kos EGP100,000 (RM26,000).

Menurut laporan Education Malaysia Egypt menerusi Facebook rasminya pada Ahad, Muhammad Haikal antara lima penuntut Malaysia di Universiti Al-Azhar yang cedera dilanggar motosikal semasa melintas jalan dalam kejadian pada Jumaat lepas. Rakan-rakannya yang lain cedera ringan.

“Dia kini dalam proses sembuh dan keluarga kesemua mangsa telah dimaklumkan mengenai perkembangan masing-masing,” kata Atase Pendidikan Kedutaan Besar Malaysia Kaherah Mohd Yasser Abdul Ghani malam tadi yang dihubungi Bernama.

Dalam kajadian pada sebelah malam itu motosikal itu dilaporkan tidak memasang lampu hadapan. Kesemua mangsa yang berasal dari Kedah dihantar ke Hospital Bedayat, Hayyu Tahmin, Kaherah untuk rawatan dengan hanya Muhammad Haikal yang cedera parah.

Mohd Yasser turut menyampaikan penghargaan kepada orang awam di Malaysia yang menyumbang daripada segi kewangan sehingga urusan merawat kesemua mangsa berjalan dengan lancar.

Kedutaan Besar Malaysia di Kaherah akan memastikan kebajikan dan apa sahaja bentuk bantuan yang diperlukan di pihak mangsa, dapat diberikan, kata Mohd Yasser.


Air pasang besar diramal berlaku hari ini hingga Ahad

KUALA LUMPUR, 14 Julai – Penduduk di kawasan pesisir pantai di seluruh negara disarankan agar berwaspada dengan fenomena air pasang besar yang dijangka berlaku bermula hari ini hingga Ahad.

Menerusi satu hantaran di Twitter, Pusat Hidrografi Nasional (PHN) memaklumkan fenomena itu berlaku disebabkan dipengaruhi oleh daya tarikan graviti bulan dan matahari.

Sementara itu PHN dalam laman Facebooknya menasihatkan orang ramai supaya sentiasa memantau keadaan cuaca semasa dan merujuk kepada agensi berkaitan untuk informasi keselamatan kawasan pesisir pantai.

“Penduduk berhampiran pesisir pantai disaran agar peka dan berwaspada berdepan fenomena ini. Sila pantau keadaan cuaca semasa dan rujuk agensi berkaitan untuk informasi keselamatan kawasan pesisir pantai,” demikian menurut PHN.


Laporan 30,000 PKS tutup operasi tidak tepat

KUALA LUMPUR 13 Nov. –  Kementerian Pembangunan Usahawan Dan Koperasi (MEDAC) menjelaskan bahawa laporan yang menyatakan lebih 30,000 syarikat perusahaan kecil dan sederhana (PKS) menutup operasi mereka sejak pelaksanaan perintah kawalan pergerakan (PKP) akibat COVID-19 yang bermula Mac lalu adalah tidak tepat.

Menterinya Datuk Seri Dr Wan Junaidi Tuanku Jaafar berkata sebanyak 82,555 perniagaan baharu telah didaftarkan berdasarkan data yang dikeluarkan oleh pihak Suruhanjaya Syarikat Malaysia (SSM), bermula pada 1 April sehingga 19 Julai tahun ini.

“Ini menunjukkan bahawa dalam situasi semasa COVID-19, ianya tidak menghalang sesiapa sahaja untuk menceburi bidang perniagaan tetapi perlulah mengikut kehendak semasa iaitu dengan menggunakan platform e-dagang sebagai salah satu medium pemasaran produk atau perkhidmatan,” katanya dalam satu kenyataan hari ini.

Wan Junaidi menerusi jawapan bertulis Parlimen pada 5 Nov lepas, menyatakan bahawa berdasarkan statistik yang dikeluarkan oleh SSM, sebanyak 9,675 syarikat dan perniagaan yang menutup operasi pada 18 Mac sehingga 9 Jun 2020 dan 22,794 syarikat juga telah menutup operasi bagi tempoh 10 Jun sehingga September 2020.

“Kenyataan ini menunjukkan bahawa dalam tempoh Mac hingga September, ianya bukan hanya merujuk kepada syarikat PKS yang menutup operasi tetapi merangkumi keseluruhan syarikat yang berdaftar dengan SSM,” katanya.

Sementara itu, beliau berkata MEDAC sentiasa mengambil langkah proaktif dan menyarankan agar para usahawan perlu sentiasa berfikiran positif dalam menghadapi situasi semasa penularan pandemik COVID-19 dengan bersiap sedia mengemaskan diri dan perniagaan dengan perkongsian pengetahuan yang disediakan secara percuma oleh agensi kerajaan bagi mendapatkan cara baharu menjalankan perniagaan.

Di samping itu, Wan Junaidi berkata, usahawan juga perlu menyesuaikan perniagaan dengan norma baharu kehidupan, memperkasakan perniagaan melalui pendigitalan dan memperhebatkan strategi promosi.

“PKS disarankan untuk mengekalkan data maklumat pelanggan, mengekalkan perhubungan dengan pelanggan, mengekalkan jenama produk mereka supaya pelanggan tidak melupakan produk mereka selepas tempoh PKP berakhir,” katanya.


KPDNHEP Melaka keluarkan dua notis susulan kenaikan harga makanan

AYER KEROH 13 Mei – Kementerian Perdagangan Dalam Negeri Dan Hal Ehwal Pengguna (KPDNHEP) Melaka mengeluarkan dua notis dibawah Seksyen 21 Akta Kawalan Harga Anti Percatutan 2011 terhadap penguasaha dua buah restoran susulan aduan mengenai caj harga makanan ‘tidak masuk akal’ semalam.

Pengarahnya Norena Jaafar berkata, notis bertulis itu perlu dijawab oleh peniaga atau pemilik dalam tempoh tujuh hari dan sekiranya gagal tindakan boleh dikenakan.

“Semalam kita menerima aduan daripada pengguna mengenai dakwaan caj harga dikenakan agak tinggi untuk sarapan pagi dan susulan itu operasi mengejut dijalankan oleh sepasukan enam penguat kuasa.

“Memang diakui terdapat kenaikan untuk beberapa kos bahan mentah tetapi dalam sekitar 10 hingga 50 sen, namun kenaikan yang berlaku untuk harga makanan naik hingga RM2 hingga RM3.

“Kita tidak mahu perkara ini jadi isu kerana sektor pelancongan baru buka dan pelancong mula datang ke Melaka jangan disebabkan ini pelancong tidak mahu ke negeri ini.

“Malah kita juga tidak mahu ada yang cuba mengambil kesempatan sebalik kesusahan dan kepayahan pihak lain kerana sepanjang pandemik COVID-19 lalu banyak pihak yang terkesan,” katanya.


1,331,262 individu lengkapkan dua dos vaksin COVID-19 setakat semalam

KUALA LUMPUR 13 Jun – Seramai 1,331,262 individu telah melengkapkan penerimaan dua dos vaksin COVID-19 di negara ini di bawah Program Imunisasi COVID-19 Kebangsaan setakat semalam, kata Menteri Kesihatan Datuk Seri Dr Adham Baba.

Berdasarkan maklumat dikongsikan menerusi akaun Twitternya, seramai 3,030,096 individu telah menerima dos pertama, menjadikan jumlah keseluruhan pemberian dos pertama dan kedua di negara ini adalah sebanyak 4,361,358 dos.

Lima negeri yang mencatatkan penerima kedua-dua dos tertinggi ialah Selangor dengan 174,302 dos diikuti Sarawak (141,972), Perak (126,876) Johor (126,673) dan Kuala Lumpur (122,797).

Sementara itu, menurut laporan harian jumlah pemberian dos vaksin harian oleh Badan Bertindak Imunisasi COVID-19 (CITF) yang dikongsi Dr Adham, 133,804 dos telah diberikan semalam melibatkan 100,360 dos pertama dan 33,444 dos kedua.


Mayat lelaki tanpa identiti ditemukan dalam longkang

SEREMBAN, 28 Mac – Mayat seorang lelaki tanpa identiti ditemukan dalam longkang di tepi jalan besar Jalan Tok Ungku bersebelahan dengan Sekolah Menengah Kebangsaan Bukit Mewah, Rahang, dekat sini, semalam.

Ketua Polis Daerah Seremban ACP Nanda Maarof berkata lelaki yang dipercayai telah meninggal dunia empat hari lalu, ditemukan oleh seorang individu yang pada ketika itu sedang dalam perjalanan ke tempat kerja di Wisma Nadaraja, pada pukul 7.12 malam tadi.

“Saksi tersebut terhidu bau busuk dari arah longkang dan menjumpai mayat lelaki sebelum menghubungi talian 999 untuk bantuan. Mayat itu ditemui di dalam longkang yang berkeluasan dua kaki lebar (0.6 meter) dan kedalaman lebih kurang empat kaki (1.2 meter).

“Mangsa memakai baju berkolar dan ‘vest’ bertulisan ‘security’. Lelaki itu juga ditemui dalam keadaan tidak berseluar serta tidak berselipar atau kasut. Tiada sebarang dokumen diri ditemui pada mayat tersebut,” katanya dalam kenyataan di sini, hari ini.

Beliau berkata hasil siasatan awal forensik Ibu Pejabat Polis Kontijen (IPK) Negeri Sembilan tidak dapat memastikan punca kematian lelaki itu, kerana keadaannya yang telah membengkak dan berkulat dan unit K9 juga tidak menemukan sebarang bahan bukti semasa pengesanan dilakukan sekitar kawasan tersebut.

Nanda berkata punca kematian akan diketahui selepas bedah siasat dilakukan oleh Hospital Tuanku Ja’afar dan setakat ini kes diklasifikan sebagai mati mengejut.- BERNAMA


KDNKA selaras bantuan penduduk terputus hubungan di Segamat – Acryl Sani

KUALA LUMPUR, 5 Jan – Jabatan Keselamatan Dalam Negeri dan Ketenteraman Awam (KDNKA) akan menyelaras segala bentuk bantuan bagi penduduk terputus hubungan akibat bencana banjir di Segamat, Johor.

Ketua Polis Negara Tan Sri Acryl Sani Abdullah Sani berkata arahan penyelarasan bantuan terbabit adalah meliputi jalan udara serta air bagi memastikan kebajikan penduduk terjejas banjir kekal terpelihara.

“Saya telah mengarahkan Pengarah KDNKA Datuk Hazani Ghazali untuk menyelaras bantuan terbabit antaranya sebuah helikopter milik Pasukan Gerakan Udara (PGU) diguna untuk menghantar bekalan keperluan bagi penduduk di Segamat yang terputus hubungan ekoran jalan darat dinaiki air.

“Terdapat 3,961 mangsa banjir daripada 1,047 keluarga telah ditempatkan di 53 pusat pemindahan sementara di daerah terbabit,” katanya dalam kenyataan hari ini.

Acryl Sani berkata seramai 337 anggota daripada pelbagai agensi penguat kuasa dan kerajaan ditugaskan dalam operasi banjir untuk menyelaras bantuan bencana.

Beliau berkata pihaknya bersama rakan-rakan agensi keselamatan lain sedang mengambil tindakan segera di daerah itu dan lain-lain lokasi banjir dalam kontinjen Johor bagi tujuan pemindahan mangsa banjir ke tempat yang ditetapkan.

“Elemen KDNKA seperti Pasukan Gerakan Am, Pasukan Polis Marin, PGU, Pasukan Simpanan Persekutuan dalam pada itu akan digerakkan untuk menjalankan proses pembersihan infrastruktur awam dan rumah-rumah ibadat bagi operasi pascabanjir,” katanya.- BERNAMA


JPJ kutip lebih RM8.5 bilion hasil bukan cukai bagi tahun 2019 dan 2018

KUALA LUMPUR 27 Julai – Persidangan Dewan Rakyat diberitahu hari ini bahawa Jabatan Pengangkutan Jalan (JPJ) telah mengutip sejumlah RM8.5 bilion melalui sumber hasil bukan cukai pada tahun 2019 dan 2018.

Memberikan angka terperinci, Menteri Pengangkutan Datuk Seri Dr Wee Ka Siong berkata daripada jumlah itu, sebanyak RM4,317,189,192.16 merupakan hasil kutipan pada tahun lepas manakala RM4,233,171,543.31 pada 2018.

“Hasil kutipan bagi kedua-dua tahun berkenaan melalui saluran di kaunter fizikal JPJ adalah sebanyak RM5,028,984,496.37 bersamaan 58.82 peratus dan pada masa ini perkhidmatan kaunter fizikal JPJ melibatkan 15 JPJ negeri, 65 cawangan JPJ dan 19 JPJ UTC (Pusat Transformasi Bandar),” katanya pada sesi soal jawab persidangan Dewan Rakyat.

Beliau menjawab soalan Anthony Loke Siew Fook (PH-Seremban) yang ingin tahu jumlah hasil cukai dan hasil bukan cukai yang dipungut JPJ pada 2018 dan 2019 serta jumlah hasil yang dipungut melalui kaunter fizikal JPJ, saluran dalam talian (online) MySikap JPJ dan saluran dalam talian syarikat swasta.

Mengulas lanjut, Wee berkata kesemua jumlah berkenaan dikutip daripada hasil bukan cukai sahaja seperti pembayaran fi perkhidmatan pengeluaran lesen memandu, fi perkhidmatan urus niaga pendaftaran baharu kenderaan motor, fi dikenakan ke atas pembaharuan lesen kenderaan motor dan bayaran denda (saman).


RM30,000 lebur, penuntut universiti ditipu ‘pegawai LHDN’

SEREMBAN, 23 Feb – Seorang penuntut universiti mendakwa mengalami kerugian lebih RM30,000 kerana ditipu individu menyamar sebagai pegawai Lembaga Hasil Dalam Negeri dalam kejadian di Rompin dekat sini, tiga hari lepas.

Ketua Polis Daerah Jempol Hoo Chang Hook berkata dalam kejadian kira-kira pada 1.13 petang, lelaki berusia 21 tahun itu dipercayai menerima panggilan menyatakan dia mempunyai tunggakan bagi syarikat yang didaftar atas namanya sedangkan tidak mempunyai sebarang syarikat.

“Pegawai tersebut meminta mangsa memberikan nombor akaun bertujuan menyekat akaun bank untuk siasatan, mangsa yang terpedaya telah mengikut arahan individu itu dan menyerahkan nombor akaunnya.

“Bagaimanapun, mangsa berasa curiga dan selepas menyemak akaunnya dia mendapati ada transaksi pengeluaran wang daripada akaun miliknya ke dua akaun yang berbeza dengan jumlah keseluruhan sebanyak RM32,450,” katanya dalam kenyataan di sini hari inI.

Beliau berkata mangsa yang merasa diperdaya kemudiannya membuat laporan polis semalam dan kes disiasat mengikut Seksyen 420 Kanun Keseksaan kerana menipu.


DUN Merlimau: Makam Tun Teja bakal berwajah baharu

MERLIMAU 26 Mac – Makam Tun Teja yang terletak di Kampung Pengkalan Samak, di sini, akan berubah wajah sedikit masa lagi, kata Ahli Dewan Undangan Negeri (ADUN) Merlimau Dr Muhamad Akmal Saleh.

Katanya, ia berikutan kawasan bersejarah itu kini dalam proses naik taraf dengan menambah pelbagai informasi serta landskap lebih menarik untuk menarik minat orang ramai mengetahui tentang lokasi bersejarah di negeri ini.

“Di Merlimau ini sebenarnya banyak tempat bersejarah yang ramai orang luar dan mungkin dalam Merlimau sendiri tidak perasan. Salah satunya Makam Tun Teja di Kampung Pengkalan Samak.

“Jadi antara perancangan saya untuk DUN Merlimau adalah untuk menaik taraf semula tempat-tempat bersejarah ini dengan pelbagai info dan landskap yang lebih menarik untuk menjadi daya tarikan orang ramai sama ada dari dalam atau luar Merlimau untuk datang dan boleh dapatkan ilmu sejarah asal-usul yang berlaku di Merlimau.

“Alhamdulilah perancangan untuk menaik taraf Makam Tun Teja sedang dilaksanakan dan hampir siap. Insya-Allah raya ini mana-mana yang balik kampung boleh singgah di Makam Tun Teja ya,” katanya dalam hantaran di Facebook rasminya, Akmal Saleh.

Menurut Akmal perancangan itu merupakan antara yang terkandung dalam misi ‘Mewajah Merlimau 5 Tahun’ yang diperjuangkannya sebaik dilantik menjadi wakil rakyat kawasan itu.


Malaysia akan pastikan Sukan SEA 2027 berjalan lancar – PM

HANOI, 12 Mei – Malaysia akan memastikan penganjuran Sukan SEA 2027 berjalan dengan lancar, kata Perdana Menteri Datuk Seri Ismail Sabri Yaakob.

“Ini merupakan kali ketujuh kita menjadi tuan rumah dan pastinya banyak persiapan perlu dilakukan untuk memastikan kelancaran temasya dwitahunan ini,” katanya menerusi ciapan di Twitter beliau hari ini.

Malaysia sebelum ini pernah menjadi tuan rumah temasya itu buat kali pertama pada 1965 ketika temasya tersebut dikenali sebagai Sukan Semenanjung Asia Tenggara (SEAP), diikuti 1972, 1977, 1989, 2001 dan 2017.

Presiden Majlis Olimpik Malaysia Tan Sri Mohamad Norza Zakaria, yang berada di Hanoi, berkata  pihaknya akan membuat janji temu untuk memaklumkan secara rasmi perkara itu kepada Perdana Menteri serta Menteri Belia dan Sukan Datuk Seri Ahmad Faizal Azumu apabila kembali ke Malaysia.

Kemboja dijadual menjadi tuan rumah buat julung kalinya tahun depan bermula dari 5 hingga 16 Mei manakala Thailand pula bakal menjadi penganjur pada edisi 2025.


60 peratus penduduk Melaka guna air mentah Loji Air Bertam

DURIAN TUNGGAL 13 Julai – Kompleks Loji Air Bertam di Kampung Padang Keladi memproses air mentah bagi kegunaan 60 peratus penduduk di Negeri Melaka.

Ahli Dewan Undangan Negeri (ADUN) Durian Tunggal, Zahari Ab Kalil berkata, loji air berkenaan akan memproses air mentah yang dipam dari Empangan Durian Tunggal, Empangan Jus dan Empangan Grisek.

“Saya mengadakan lawatan ke Kompleks Loji Air Bertam di Kampung Padang Keladi, pusat pemprosesan air mentah yang merangkumi 60 peratus penggunaan bagi seluruh negeri Melaka.

“Di sini seluruh air yang dipam dari Empangan Durian Tunggal, Jus, dan Grisek diproses untuk diagihkan kepada seluruh pengguna bagi kegunaan hari mereka,” katanya menerusi satu hantaran di Facebook rasminya semalam.

Turut hadir Timbalan Pengerusi Syarikat Air Melaka Berhad (SAMB), Datuk Wira Ab Wahab Ab Latip dan Ketua Jabatan Pengeluaran SAMB, Madmor.

Pada lawatan itu Zahari berkesempatan melihat proses air mentah yang dipam daripada tiga empangan berkenaan selain meninjau keadaan loji air tersebut.

Sejurus itu Zahari turun padang bagi meninjau laluan parit pembentung yang tersumbat akibat ranting dan sampah selepas menerima aduan penduduk di Kampung Pulau, Durian Tunggal.


KUALA LUMPUR 20 Julai – Permohonan bagi program Bakul Prihatin Negara boleh dimohon menerusi tiga talian tambahan yang disediakan oleh Kementerian Pembangunan Wanita, Keluarga dan Masyarakat (KPWKM), memetik sumber portal Berita Harian hari ini.

Menterinya, Datuk Seri Rina Harun, berkata sebanyak 6,584 permohonan diterima melalui Bilik Gerakan Jabatan Kebajikan Masyarakat (JKM) di 108 daerah seluruh negara, Talian Kasih dan aplikasi WhatsApp.

“Kita menerima banyak permohonan melalui Talian Kasih dan umum mengetahui, talian ini bukan sekadar menerima panggilan berhubung bakul makanan saja tetapi juga perkara lain berkaitan kementerian.

“Selain itu, kementerian juga menyediakan medium permohonan alternatif melalui penggunaan Google Form yang boleh dilayari menerusi talian WhatsApp 017-3729702. Semua talian baharu ini mula beroperasi hari ini,” katanya selepas melakukan tinjauan dan menyantuni pemohon Bakul Prihatin Negara, hari ini.

Rina turut memaklumkan, seramai 1,355 penerima bantuan itu sudah disantuni, membabitkan 4,467 isi rumah di Negeri Sembilan, Sabah, Sarawak, Selangor, Perlis, Kelantan, Kedah, Perak dan Johor.

“Pada waktu perayaan ini, kita mahu memastikan mereka ini mempunyai hidangan di atas meja. Bantuan melalui Program Bakul Prihatin ini akan diagihkan dengan kadar segera,” katanya.

Kementerian mendapat sokongan dan menjalin kerjasama strategik dengan syarikat berkaitan kerajaan (GLC) serta korporat yang menyalurkan dana bagi program berkenaan bernilai RM 16 juta.

Pada program itu, Rina mengunjungi enam pemohon Bakul Prihatin Negara yang terjejas akibat pandemik COVID-19, antaranya ibu tunggal dan orang kurang upaya (OKU).


Solat tarawih dibenar di masjid, surau pada Ramadan ini – Idris

KUALA LUMPUR, 3 Mac – Menteri di Jabatan Perdana Menteri (Hal Ehwal Agama) Datuk Idris Ahmad hari ini memberi jaminan solat sunat Tarawih dibenarkan dilaksanakan di masjid dan surau di seluruh negara pada bulan Ramadan ini.

Menurutnya setakat ini SOP itu masih belum diputuskan, namun operasi masjid akan berjalan seperti biasa meskipun ketika ini situasi COVID-19 dalam negara masih mencatatkan angka melepasi 20,000.

“SOP nanti akan agak longgar, bergantung kepada keadaan semasa. Kita akan ikut nasihat daripada KKM (Kementerian Kesihatan ) dan buat panduan Tarawih dari situ,” katanya kepada media selepas merasmikan Majlis Pelancaran Sumbangan Tablet kepada Pelajar dan Bantuan WiFi Majlis Agama Islam Wilayah Persekutuan (MAIWP) di Surau Jumaat At-Taqwa, Projek Perumahan Rakyat (PPR) Kg Baru Air Panas, di sini.

“Insya Allah imarah masjid tahun ini akan berjalan. Kita doa kepada Allah SWT supaya COVID-19 (penularan) tidak serius. Kalau semakin teruk, kita akan ikut nasihat KKM dan bila sudah ada SOP baharu, kita akan jaga elok-elok,” katanya.- BERNAMA


FAMA sasar jualan khas Aidiladha Madani RM11 juta

SHAH ALAM, 25 Jun – Program Jualan Khas Aidiladha MADANI yang dilaksanakan Kementerian Pertanian dan Keterjaminan Makanan (KPKM) sejak semalam hingga 28 Jun menyasarkan nilai jualan sebanyak RM11 juta.

Pengerusi Lembaga Pemasaran Pertanian Persekutuan (FAMA) Aminuddin Zulkipli berkata program itu melibatkan lebih 20,000 usahawan di 203 outlet pemasaran FAMA seluruh negara yang merangkumi Pasar Tani, Pasar Tani Kekal, Pusat Transformasi Luar Bandar (RTC) dan Medan Niaga Satok (MNS).

Beliau berkata orang ramai tidak perlu berasa khuatir untuk mendapatkan keperluan kerana FAMA akan memastikan bekalan di setiap lokasi ini mencukupi.

“FAMA menyasarkan nilai jualan bagi komoditi ayam sahaja sebanyak RM440,000 bersamaan 30,000 ekor dan komoditi daging bernilai RM220,000 bersamaan 6.2 tan untuk jualan kali ini,” katanya selepas melancarkan Program Jualan Khas Aidiladha MADANI peringkat kebangsaan di Pasar Tani Stadium Shah Alam di sini hari ini, yang turut dihadiri pemangku Ketua Pengarah FAMA Abdul Rashid Bahri.

“Selain barangan segar seperti daging, ayam dan sayur-sayuran, pengguna juga berpeluang mendapatkan bekalan juadah Aidiladha seperti ketupat, rendang, lemang dan kuih-muih di Program Jualan Khas Aidiladha MADANI ini,” katanya.

Pada majlis sama beliau turut melancarkan jualan istimewa Kombo MADANI yang menawarkan seekor ayam, serai, lengkuas, halia dan daun kunyit dijual pada harga RM10 per unit buat 100 pembeli sahaja.